Empat jam gagal jumpa jalan keluar
Oleh NOOR HASLIZA NUSI

24 April 2021, 3:18 pm
GEORGE TOWN – Hasrat dua beranak mendaki Bukit Cendana di Pulau Tikus di sini buat pertama kali tidak berjaya selepas mereka dilaporkan terkandas hampir empat jam di tengah bukit dan gagal menemui laluan keluar pagi tadi.
Kejadian berlaku selepas wanita berusia 58 tahun dan anak perempuannya berumur 29 tahun itu memulakan aktiviti pendakian seawal pukul 7 pagi.
Mereka yang datang dari Butterworth, Seberang Perai dan menginap di hotel di sini semalam itu akhirnya diselamatkan seorang pendaki lelaki kira-kira pukul 12.50 tengah hari tadi.
Pegawai Operasi dari Balai Bomba dan Penyelamat Bagan Jermal, Hassan Hussain berkata, pihaknya menerima panggilan daripada orang awam berhubung kejadian berlaku pada pukul 12.48 tengah hari tadi dan mangsa dapat dihubungi menerusi talian telefon dan WhatsApp.
Menurutnya, sebaik tiba di lokasi mendapati kedua-dua wanita tersebut telahpun diselamatkan terlebih dahulu oleh seorang pendaki lelaki.
“Dua beranak itu ditemui dalam keadaan selamat. Mereka memaklumkan pendakian di Bukit Cendana adalah kali pertama dan gagal menemui jalan keluar semasa hendak mendaki ke puncak bukit berkenaan.

“Mereka dikatakan terkandas hampir empat jam sebelum terserempak dengan pendaki lain. Pasukan bomba kemudiannya membantu membawa mereka turun dengan kenderaan pacuan empat roda” katanya kepada Kosmo! hari ini.
Jelasnya, tiada sebarang kecederaan yang dialami mangsa dan operasi tamat sepenuhnya pada pukul 2.05 petang tadi. – K! ONLINE


Fahmi Reza dibenar reman sehari hina Raja Permaisuri
Oleh EDDY AQMAL MOHAMED HAMIDI

24 April 2021, 1:13 pm
KUALA LUMPUR – Pereka grafik dan kartunis kontroversi, Fahmi Reza dibenar reman satu hari selepas ditahan atas dakwaan menghina Raja Permaisuri Agong, Tunku  Azizah Aminah Maimunah Iskandariah.
Pengarah Jabatan Siasatan Jenayah (JSJ) Bukit Aman, Datuk Huzir Mohamed berkata, tindakan reman itu dikenakan selepas mendapat kebenaran pihak majistret.
“Majistret telah benarkan reman selama sehari sahaja iaitu 24 April (hari ini) ke atas Fahmi Reza.
“Ia adalah bertujuan untuk membantu siasatan berhubung kenyataan yang mempunyai unsur penghinaan terhadap institusi Diraja,” katanya menerusi satu kenyataan hari ini.
Terdahulu, Kosmo! Online semalam melaporkan tentang penahanan Fahmi Reza atau nama sebenarnya Fahmi Reza Mohd. Zarin di sekitar ibu negara oleh sepasukan polis dari JSJ Bukit Aman.
Penahanan tersebut dibuat susulan laporan polis yang dibuat berkait satu muat naik di akaun Facebook miliknya yang didakwa menghina Seri Paduka Baginda Raja Permaisuri Agong.

Siasatan kes dijalankan oleh Unit Siasatan Jenayah Terkelas (UJST), Bahagian D5, JSJ Bukit Aman di bawah Seksyen 4(1) Akta Hasutan 1948 dan Seksyen 233 Akta Komunikasi dan Multimedia 1998.-K! ONLINE


Pelajar maut lepas berbuka puasa di LPT
Oleh NIK NUR IZZATUL HAZWANI NIK ADNAN

24 April 2021, 1:10 pm
KEMAMAN – Keriangan seorang calon Sijil Pelajaran Malaysia (SPM) berkonvoi motosikal bersama rakan-rakan selepas berbuka puasa bersama-sama berakhir tragedi apabila dia maut dalam kemalangan di Kilometer 330.4, Lebuh Raya Pantai Timur 2 (LPT2), berhampiran Kerteh di sini semalam.
Dalam kejadian pada pukul 9 malam itu, Muhammad Amirul Aiman Ruzailan,17, meninggal dunia akibat kecederaan parah di beberapa bahagian badan selepas motosikal jenis Yamaha Y15Z ditungganginya hilang kawalan lalu merempuh belakang sebuah lori tanpa muatan di lokasi kejadian.
Ketua Polis Daerah Kemaman, Superintendan Hanyan Ramlan berkata, kemalangan sama turut menyebabkan rakan mangsa, Wan Farizuan Wan Jusoh, 27, yang menunggang motosikal Yamaha Y15Z di belakangnya patah kaki kiri.
Beliau berkata, sewaktu kejadian, Muhammad Amirul Aiman dan Wan Farizuan serta beberapa rakan lain menunggang motosikal untuk pulang ke rumah masing-masing di gugusan Felda Kerteh selepas berbuka puasa bersama-sama di bandar Chukai di sini.
“Sebaik tiba di lokasi kejadian, motosikal jenis Yamaha Y15Z ditunggangi Muhammad Amirul Aiman terlanggar belakang sebuah lori tiga tanpa muatan dipandu seorang lekaki berusia 22 tahun di hadapannya.
“Impak kemalangan itu menyebabkan mangsa tercampak kira-kira 15 meter di tepi lebuh raya,” katanya ketika dihubungi Kosmo! di sini hari ini.

Hanyan berkata, Wan Farizuan yang juga menunggang motosikal jenis Yamaha Y15Z di belakang gagal mengelak lalu merempuh motosikal milik Muhammad Amirul Aiman yang terjatuh di tengah jalan.- K! ONLINE


Bot nelayan candat sotong dipercayai karam
Oleh TOREK SULONG dan ROSLIZA MOHAMED

24 April 2021, 2:41 pm
KOTA BHARU – Tiga nelayan dilaporkan hilang selepas bot fiber yang dinaiki mereka karam ketika dipukul ribut di kira-kira sembilan batu nautika dari Kuala Besar di sini semalam.
Pengarah Agensi Penguatkuasaan Maritim Malaysia (Maritim Malaysia) Negeri Kelantan, Kepten Maritim Muhd. Nur Syam Asmawie Yaakub berkata, pihaknya telah menggerakkan pasukan mencari dan menyelamat (SAR) selepas menerima maklumat kejadian pada pukul 7.12 pagi tadi.
Katanya, Maritim Malaysia Kelantan turut Kapal Maritim (KM) Amanah dengan kekuatan seramai 24 anggota untuk membantu SAR.
Menurutnya, sektor pencarian melibatkan radius pencarian sekitar 25 batu nautika persegi dengan menumpukan posisi bot karam.
“ Polis Diraja Malaysia (PDRM), Jabatan Bomba dan Penyelamat Malaysia turut bersama di lokasi kejadian dengan kekuatan seramai 13 orang menjayakan SAR yang digerakkan pagi tadi.
“Ketiga-tiga mangsa dikenali sebagai Mat Awang, 54, Mat Harun Mohd Nor, 55, dan Zulshahmi Danial Zulazman, 26,” katanya dalam satu kenyataan di sini hari ini.

Katanya, sehubungan dengan itu, orang ramai diingatkan agar sentiasa memastikan aspek keselamatan diutamakan sebelum melakukan sebarang aktiviti di laut dengan mengambil berat tentang keadaan cuaca semasa menerusi aplikasi Jabatan Meteorologi.
Sementara itu, Ketua Polis Kelantan, Datuk Shafien Mamat berkata, polis akan menambah bilangan anggota untuk meluaskan kawasan SAR sekiranya mangsa masih belum dijumpai.
Katanya, setakat ini, tiada sebarang petunjuk yang dapat membantu dalam usaha pencarian ketiga-tiga mangsa.
“Selain itu, kita juga sedang menyiasat sama ada ketiga-tiga mangsa memakai jaket kesalamatan atau tidak sewaktu mencandat sotong,” katanya ketika ditemui pemberita di jeti Lembaga Kemajuan Ikan Malaysia (LKIM) di sini hari ini. -K! ONLINE


Tiada keperluan tutup sekolah di Negeri Sembilan
Oleh AFIFI HAFIZ MOHD NOR

24 April 2021, 2:33 pm
SEREMBAN – Kerajaan Negeri Sembilan berpendapat belum ada keperluan untuk menutup semua sekolah berikutan penularan dan peningkatan kes positif Covid-19 yang melibatkan murid dan pelajar di sekolah.
Menurut Menteri Besar, Datuk Seri Aminuddin Harun, penularan kes positif Covid-19 di sekolah termasuk di negeri ini masih lagi terkawal dan hanya sekolah terlibat sahaja ditutup buat sementara waktu.
“Saya rasa belum ada keperluan (tutup semua sekolah) baru dua sekolah, ia dapat di kawal oleh Kementerian Kesihatan dengan baik nampaknya. Tiada keperluan, hanya sekolah yang terlibat (ditutup).
“Dua buah sekolah saya dimaklumkan tetapi terkawal, satu sekolah berasrama penuh dan satu sekolah biasa,” katanya semasa sidang akhbar selepas Program Menteri Bersama Asnaf Daerah Seremban di Dewan Menara Majlis Agama Islam Negeri Sembilan (MAINS) di sini hari ini.
Semalam, Sekolah Menengah Kebangsaan (SMK) Seremban 2 di sini diarahkan ditutup sehingga 29 April depan oleh pihak Pejabat Kesihatan Daerah (PKD) selepas terdapat pengesanan kes 17 kes positif di sekolah tersebut.
Dalam masa yang sama, 179 individu termasuk pelajar Sekolah Menengah Agama Persekutuan (SMAP) Labu pula telah dikuarantin di pusat kuarantin Institut Aminuddin Baki dan Akademi Kepimpinan Pendidikan Tinggi (AKEPT), Nilai berikutan terdapat tiga kes positif Covid-19 di sekolah berkenaan. -K! ONLINE


12 selamat, tiga hilang ketika mencandat sotong
Oleh ROSLIZA MOHAMED

24 April 2021, 1:05 pm
KOTA BHARU – Tiga lelaki dikhuatiri lemas ketika mereka keluar mencandat sotong di sekitar perairan Kuala Besar di sini petang semalam.
Mangsa, Mat [email protected], 54 , Mat Harun Mohd. Nor, 55, dan Zulshahmin Danial Zulazman, 26, hilang selepas bot jenis fiber yang dinaiki mereka dipercayai terbalik.
Ketiga-tiga mangsa dipercayai keluar dari kawasan jeti Lembaga Kemajuan Ikan Malaysia (LKIM) di sini sebelum solat Asar petang semalam diikuti empat bot lain yang dinaiki 12 lagi rakan-rakan mereka.
Tinjauan Kosmo! di jeti LKIM mendapati, setakat ini, masih belum ada sebarang petunjuk berhubung penemuan bot yang dinaiki mereka. -K! ONLINE


Pelajar dakwa guru galakkan perbuatan merogol
Oleh LUQMAN RIDHWAN MOHAMED NOR

24 April 2021, 3:15 pm
PETALING JAYA – Seorang guru mata pelajaran pendidikan jasmani di sebuah sekolah didakwa bergurau keterlaluan apabila menggalakkan pelajar-pelajarnya melakukan perbuatan merogol.
Menurut pengguna Twitter bernama Ain, kejadian itu berlaku semalam ketika kelasnya sedang mengikuti mata pelajaran tersebut dengan guru lelaki berkenaan.
Katanya, pada mulanya ia berjalan lancar dan mereka berbincang mengenai gangguan seksual dan cara-cara menjaga diri masing-masing.
“Bagaimanapun, perlahan-lahan gurauan itu menjadi semakin pelik dan lucah. Kemudian, kami bercakap mengenai terdapat pelbagai undang-undang yang melindungi kanak-kanak bawah umur daripada penderaan dan gangguan seksual.
“Guru itu kemudian berkata, jika pelajar-pelajar nak rogol, janganlah rogol yang bawah 18 tahun, rogol yang 18 tahun ke atas,” katanya menerusi satu video TikTok sebelum dimuat naik ke laman Twitter hari ini.
Menurut Ain, semua pelajar perempuan tidak memberikan reaksi terhadap gurauan itu dan mendiamkan diri namun ia disambut dengan gelak ketawa pelajar lelaki.

“Mereka ketawa bagaikan ia begitu lucu untuk bergurau tentang merogol seseorang.
“Turut diperkatakan adalah sekiranya lelaki dirogol, ia tidak akan dilaporkan kerana mereka berasa ‘sedap’. Seakan-akan mereka mahu ia berlaku pada diri mereka,” katanya. – K! ONLINE


Anak berebut ‘chopstick’, kena mata ibu
Oleh LUQMAN RIDHWAN MOHAMED NOR

24 April 2021, 2:25 pm
PETALING JAYA – Mata kanan seorang wanita mengalami pendarahan setelah tercucuk dengan penyepit makanan yang sedang direbut oleh dua orang anaknya di rumah mereka di Kota Bharu, Kelantan pada Rabu lalu.
Wanita berkenaan, Fariedah Ibrahim, 25, menerusi kenyataannya di Facebook berkata, kejadian tersebut berlaku ketika dia sedang solat berjemaah dengan suaminya.
Katanya, ketika hendak sujud, secara tiba-tiba penglihatannya menjadi gelap, dengan warna yang jelas adalah biru seakan-akan siaran televisyen terputus dengan dirinya meronta-ronta ekoran mengalami kesakitan melampau.
“Rupanya kakak berebut chopstick (penyepit makanan) dengan adik pastu terlajak tangan cucuk kena mata umi.
“Patutlah rasa macam gelap dunia, buka perlahan-lahan mata suruh suami periksa. Innalillah ada luka pendarahan dalam mata. Apa lagi, pecut pergi kecemasan, tak boleh buka mata sebelah,” katanya.
Ujarnya, pengajaran daripada kejadian yang menimpanya adalah ibu bapa perlu terus merampas jika ternampak anak-anak bermain dengan benda tajam dan jangan bersikap leka.

“Alhamdulillah, mujur tak kena pada anak-anak,” katanya. – K! ONLINE


Lima remaja pamer aksi ‘zig-zag’, ‘superman’ ditahan
24 April 2021, 1:24 pm
PETALING JAYA – Keseronokan lima remaja termasuk dua pelajar tingkatan tiga melakukan aksi berbahaya ketika menunggang motosikal tidak bertahan lama apabila mereka ditahan dalam operasi di Lebuh Raya Bertingkat Ampang-Kuala Lumpur (AKLEH), dekat Ampang di sini awal pagi tadi.
Penunggang motosikal yang berusia 15 hingga 19 tahun itu ditahan oleh pasukan Jabatan Siasatan dan Penguatkuasaan Trafik (JSPT) Kuala Lumpur menerusi Operasi Samseng Jalanan yang bermula pukul 1 hingga 4.30 pagi.
Ketua Jabatan Siasatan dan Penguatkuasaan Trafik (JSPT) Kuala Lumpur, Asisten Komisioner Zulkefly Yahya berkata, ketika operasi dijalankan, pihak polis mendapati lima remaja berkenaan menunggang motosikal dalam keadaan berbahaya.
“Mereka didapati melakukan beberapa aksi seperti zig-zag’ dan ‘Superman’ serta bersaing sesama sendiri dalam keadaan laju.
“Justeru itu, pihak polis menahan kesemua mereka yang terdiri daripada tiga pelajar dan dua remaja masing-masing bekerja sebagai penolong penyelia dan tukang sapu,” ujarnya dalam kenyataan hari ini.
Jelasnya, semakan mendapati salah seorang pelajar yang ditahan itu merupakan penuntut di sebuah Kolej Komuniti.

“Manakala dua lagi masih menuntut di tingkatan tiga di Sekolah Menengah Kebangsaan (SMK) dan kedua-duanya didapati menunggang motosikal tanpa lesen,” ujarnya.
Katanya, kesemua remaja yang ditahan akan disiasat mengikut Seksyen 42 Akta Pengangkutan Jalan (APJ) 1987. – K! ONLINE


Ramai mahu Nadia Brian, Zizan bercinta
Oleh SAIRUL ZAMRI MISRANI

24 April 2021, 3:14 pm
PETALING JAYA – Tindakan pelakon Nadia Brian memuat naik bebrapa keping foto bersama Zizan Razak mengundang pelbagai usikan nakal peminat dalam Instagramnya.
Difahamkan mereka digandingkan menerusi penggambaran sebuah filem berjudul Rumah Maduku Berhantu arahan sutradara Profesor A. Razak Mohaideen.
“Sweet friendship refreshes the soul @zizanrazak869. (Persahabatan yang manis mendamaikan jiwa),” tulisnya pada ruangan kapsyen.
Meninjau ke ruangan komen, rata-rata netizen menyifatkan keserasian dan kesepadanan Nadia dan Zizan selain ramai yang mendoakan mereka berdua bertemu jodoh.
“Bagai pinang dibelah dua. Zizan single (solo), Nadia pun solo.
“Sesuai sangat. Marry her (kahwini dia) Zizan. Muka pun hampir sama. Jodoh kuat ni,” tulis netizen.

Hantaran tersebut menerima lebih daripada 20 ribu tanda suka dan dihujani pelbagai komen nakal serta doa peminat.
Terdahulu, Nadia atau nama sebenarnya Nadia Najwa Mohamed Rashidi berkahwin dengan ahli perniagaan Muizz Nasruddin pada 9 November 2019 sebelum bercerai talak satu awal bulan ini. – K! ONLINE


Suami isteri dalang sindiket dadah tumpas
Oleh EDDY AQMAL MOHAMED HAMIDI

24 April 2021, 2:29 pm
KUALA LUMPUR – Tindakan sepasang suami isteri menjalankan aktiviti pengedaran dadah sejak beberapa bulan lalu akhirnya membawa padah selepas kedua-dua mereka ditahan polis kelmarin.
Ketua Polis Daerah Sentul, Asisten Komisioner Beh Eng Lai berkata, sepasukan polis dari Bahagian Siasatan Jenayah Narkotik Daerah (BSJND) Sentul telah menahan seorang lelaki di sebuah taman permainan di Segambut kerana disyaki terlibat dengan aktiviti pengedaran dadah.
“Tangkapan kira-kira pukul 4.30 petang itu seterusnya membawa pihak polis ke sebuah kenderaan pelbagai guna (MPV) Proton Exora yang diparkir di taman itu dan menemui dadah dipercayai kanabis seberat 2.54 kilogram serta wang tunai RM200.
“Berpandukan suspek, pihak polis kemudiannya telah menyerbu sebuah apartment di Bandar Sri Damansara, Petaling, Selangor dan menahan seorang wanita dipercayai isteri suspek dan merampas sejumlah dadah,”katanya pada satu sidang akhbar di Ibu Pejabat Polis Daerah Sentul di sini hari ini.
“Antara dadah yang dirampas dalam serbuan itu adalah kanabis seberat 25.610 kilogram dan heroin seberat 0.4 kilogram yang ditemui di dalam bilik tidur pasangan berkenaan,” katanya.
Menurut Eng Lai, ujian saringan air kencing mendapati suspek lelaki berusia 37 tahun negatif dadah manakala isterinya berusia 24 tahun pula didapati positif dadah jenis tetrahydrocannabinol (THC).

“Siasatan awal mendapati suspek bekerja sebagai pemandu e-hailing, dan akan menyediakan dadah siap dipeketkan mengikut permintaan pelanggan dan mendapatkan bekalan daripada pengedah dadah tempatan yang masih di dalam siasatan pihak polis.
“Kedua-dua pasangan ini dikesan aktif menjalankan aktiviti pengedaran dadah di sekitar Lembah Klang dan Selangor sejak tujuh bulan lalu.
Menurut Eng Lai semakan dilakukan mendapati lelaki tersebut mempunyai tiga rekod lampau berkait jenayah dan dadah manakala isterinya tiada sebarang rekod.
“Kedua-dua saspek kini ditahan reman sehingga 29 April dan kes disiasat di bawah Seksyen 39B Akta Dadah Berbahaya 1952 yang membawa hukuman gantung sampai mati jika disabitkan kesalahan,” tegas beliau.-K! ONLINE


Lelaki kecam masjid, hina Melayu diberkas
Oleh KOSMO!

24 April 2021, 1:03 pm
Oleh NURULAZMA SHAFIQAH KHAIRUL AZHAR
JEMPOL – Polis menahan seorang lelaki bagi membantu siasatan kerana disyaki menulis surat mengecam pihak pengurusan Masjid Jamek Bahau dan menghina Melayu dekat sini semalam.
Suspek berusia 55 tahun tersebut diberkas pada pukul 8.10 malam semalam di rumahnya di Taman ACBE Bahau dekat sini kerana mengaitkan kehadiran jemaah ke masjid itu menjadi punca kes positif Covid-19 meningkat.
Ketua Polis Daerah Jempol, Superintenden Hoo Chang Hook berkata, selain tangkapan, polis turut merampas beberapa helai kertas dan sampul surat yang disimpan di dalam kabinet dapur yang mempunyai kaitan untuk mengecam Masjid Jamek, Bahau dan menghina Melayu.
“Suspek merupakan bekas pekerja kedai kopi di Bahau yang diberhentikan kerana mempunyai masalah disIplin dan sering memarahi pelanggan kedai berkenaan.
“Siasatan awal percaya suspek bertindak demikian kerana tidak berpuas hati terhadap majikannya kerana diberhentikan,” katanya dalam kenyataan hari ini.

Pada 21 April lalu, media melaporkan pihak masjid menerima sepucuk surat yang mempersoalkan bunyi kuat di masjid setiap hari dan ramai orang berkumpul di masjid yang menjadi punca peningkatan kes Covid-19.
Kejadian tersebut juga tular di media sosial dan surat itu turut mengaitkan seorang pemilik restoran di Bahau dekat sini. -K! ONLINE


Lelaki dijumpai gantung diri dalam pondok usang
Oleh ASLIZA MUSA

24 April 2021, 12:52 pm
BAGAN DATUK – Mayat seorang lelaki ditemukan tergantung dalam sebuah pondok usang di Bagan Sungai Burung di sini semalam.
Mayat lelaki tanpa identiti itu dijumpai kakitangan Tenaga Nasional Berhad (TNB) selepas terhidu bau busuk ketika sedang menjalankan kerja membaca meter di bangunan bersebelahan.
Ketua Polis Daerah Hilir Perak, Asisten Komisioner Ahmad Adnan Basri berkata, pihaknya yang menerima maklumat penemuan itu pada pukul 12.35 tengah hari segera ke lokasi kejadian untuk siasatan.
Katanya, setiba di lokasi didapati seorang lelaki dalam keadaan tergantung dengan tali pada alang bumbung terikat di leher manakala gumpalan tali pula terlilit pada pergelangan tangannya.
“Ketika ditemui, lelaki itu masih lengkap berpakaian baju-T dengan seluar jeans pendek. Mayat simati bagaimanapun telah membengkak dan berbau busuk dipercayai mati dalam tempoh lebih 24 jam.
“Tiada sebarang dokumen pengenalan diri dijumpai di lokasi kejadian namun lelaki itu dipercayai warga asing dari Myanmar berusia lingkungan 30-an,” katanya di sini hari ini.

Menurut beliau, pemeriksaan ke atas mayat oleh pasukan dari Jabatan Forensik Kontinjen Perak mendapati tiada apa-apa kecederaan luaran pada fizikal badan lelaki itu.
Katanya, pondok jenis terbuka itu percayai tempat tidur lelaki terbabit kerana terdapat tilam dan juga pakaian bersebelahan tempat dia menggantung diri.-K! ONLINE


Messi makin gembira di Barcelona
Oleh KOSMO!

24 April 2021, 12:15 pm
BARCELONA – Pemain pertahanan Barcelona, Gerard Pique mendedahkan bahawa dia tidak mempunyai maklumat mengenai masa depan rakan sepasukannya, Lionel Messi bersama pasukan itu.
Bagaimanapun, dia mengakui bahawa penyerang sensasi pasukannya itu kelihatan semakin bersemangat dan gembira untuk terus kekal di Camp Nou.
Ketika ini, semua perhatian tertumpu kepada Messi yang bakal menamatkan kontraknya bersama The Catalans penghujung musim ini sama ada akan menandatangani perjanjian baharu atau memilih untuk mencari kelab lain.
“Saya tidak dapat memberitahu anda mengenai apa yang akan berlaku terhadap masa depan Messi.
“Cuma, sejak kebelakangan ini saya dapat rasakan Messi semakin gembira. Itu adalah perkara yang paling mustahak.
“Dia memberikan impak yang besar untuk pasukan dan dengan tugasnya sebagai kapten menyebabkan pengaruhnya untuk keseluruhan pasukan sangat hebat. Barcelona mampu memberikan aksi cemerlang ketika ini kerana dia.

“Messi sudah memberikan yang terbaik untuk pasukan ini sejak sekian lama. Kami sangat mengenalinya dan akan menyokong apa sahaja keputusan yang akan dibuatnya.
“Kami sepatutnya bersyukur dengan apa yang telah disumbangkan,” kata Pique.
Laporan menyebut, Messi masih belum membuat sebarang keputusan mengenai masa depannya setakat ini.
Spekulasi sebelum ini mengaitkan Messi dengan perpindahan ke Paris Saint-Germain dan Manchester City yang berminat untuk mendapatkan khidmatnya.
Bagaimanapun, Barcelona di bawah kendalian Ronald Koeman ketika ini sudah mula mempamerkan peningkatan termasuk berjaya merangkul gelaran Piala Raja Sepanyol selepas menewaskan Athletic Bilbao sebelum ini. – AGENSI


“Scammer” baju raya Caprice ditangkap di Johor
Oleh ZULKIFLI MANZOR

24 April 2021, 11:35 am
PETALING JAYA – Seorang lelaki disyaki “scammer” (penipu) menjual baju raya jenama penyanyi rap Caprice dikenali sebagai Muhammad Fazri ditahan orang awam di Johor semalam.
Perkara itu dimaklumkan oleh Caprice atau nama sebenarnya Ariz Ramli menerusi status Instagram miliknya malam tadi bahawa lelaki berkenaan akan diserahkan kepada pihak polis.
“Dua hari lepas kita beri “brader” ini tempoh 24 jam untuk hubungi Caprice dan serahkan diri kepada polis. Orang paling rapat dengan dia WhatsApp Caprice cakap lelaki ini mahu serah diri.
“Tidak sampai 48 jam, “brader” ini curi (tipu) duit orang lain pula. Mangsa perasan muka dia sama dengan “scammer” baju raya Caprice dan terus hubungi Caprice tadi,” katanya.
Satu rakaman video pengakuan lelaki itu menipu orang ramai menjual baju raya jenama Caprice dan meminta maaf kepada penyanyi rap berkenaan turut dimuat naik di Instagram.
Caprice sebelum ini menawarkan ganjaran RM5,000 kepada sesiapa yang mengenali atau mempunyai maklumat berkaitan seorang lelaki yang menjadi “scammer” menjual baju raya miliknya.

Penyanyi rap itu berkata kegiatan lelaki tersebut bukan hanya melibatkan penjualan baju raya, malah individu sama pernah menipu menjual ‘hoodie’ sebelum ini.
Menurut Caprice, lelaki berkenaan menggunakan akaun Instagram @rindu_by_caprice untuk menipu mangsa. – K! ONLINE


Celtic, Rangers dicadang sertai BSL
Oleh KOSMO!

24 April 2021, 12:45 pm
LONDON – Liga Perdana Inggeris (EPL) dilaporkan mahu dua gergasi Scotland, Celtic dan Rangers menyertai saingan Liga Super British (BSL) sebagai salah satu langkah perubahan susulan kegagalan penubuhan Liga Super Eropah (ESL) baru-baru ini.
Idea baharu penganjuran Liga Super Britih itu dikatakan akan mendapat sokongan penuh Persekutuan Bola Sepak Antarabangsa (FIFA), Kesatuan Bola Sepak Eropah (UEFA) dan kerajaan United Kingdom.
“Semua mengharapkan ada perubahan kepada saingan EPL sama ada ESL dianjurkan ataupun tidak. Sudah tiba masa peluang diberikan kepada Rangers dan Celtic kerana ia tentunya diterima oleh semua orang,” menurut sumber kepada The Sun.
Antara cadangan lain adalah playoff hujung musim antara kelompok empat teratas dan pengurangan kepada 18 pasukan daripada jumlah asal 20 ketika ini untuk saingan liga.
“Kami sentiasa menganggap 18 pasukan adalah satu-satunya langkah paling sesuai. FIFA, UEFA dan Persatuan Kelab Eropah (ECA) juga sudah lama meminta perkara ini dipertimbangkan secara serius,” kata Ketua Eksekutif EPL, Richard Masters.
Cadangan penubuhan Liga Super British dilihat lebih relevan berbandingan penganjuran ESL yang hanya melibatkan pasukan-pasukan tertentu sehingga mendapat kecaman hebat daripada semua penggiat bola sepak di serata dunia.

Kemasukan Celtic dan Rangers akan membuka peluang buat pasukan-pasukan Scotland yang lain untuk memenangi saingan Liga Scotland buat kali pertama sejak dilakukan Sir Alex Ferguson bersama Aberdeen pada 1985.
Sebagai rekod, Rangers yang dikendalikan legenda Liverpool, Steven Gerrard muncul juara saingan Liga Scotland musim ini sekali gus menamatkan dominasi Celtic yang memenanginya sembilan edisi berturut-turut sejak 2012. – AGENSI


Enam aksi terakhir ibarat final
Oleh KOSMO!

24 April 2021, 11:45 am
LIVERPOOL – Pengurus Liverpool, Jurgen Klopp menggesa anak-anak buahnya memberikan segala-galanya menjelang aksi Liga Perdana Inggeris (EPL) menentang Newcastle United di Anfield malam ini.
Jurulatih dari Jerman itu menganggap baki enam perlawanan liga musim ini seperti perlawanan akhir buat Liverpoolmemandangkan mereka dalam keadaan terdesak untuk melayakkan diri ke saingan Liga Juara-Juara musim depan.
Selepas tersingkir di peringkat suku akhir kepada Real Madrid sebelum ini, kedudukan empat teratas liga merupakan satu-satunya cara untuk The Reds beraksi dalam saingan berprestij Eropah itu.
“Sudah tentu perlawanan itu (Newcastle) sangat penting untuk kami. Saya boleh katakan kami akan berdepan beberapa ‘perlawanan akhir’ sebelum liga berakhir.
“Saya tidak mahu pemain-pemain mensia-siakan peluang untuk mengutip mata penuh menentang Newcastle. Kami tidak ada pilihan lain dalam situasi sekarang kecuali mengakhirinya dengan kemenangan,” kata Klopp.
Bagaimanapun, beliau percaya mereka perlu berdepan halangan sukar memandangkan pasukan-pasukan seperti Chelsea, West Ham United dan Leicester City turut serta dalam perebutan empat teratas itu.

“Mereka berada di depan kami ketika ini, namun kami masih boleh beri tekanan kepada mereka dalam beberapa perlawanan akan datang,” ujarnya. – AGENSI


Suhaimi tidak gentar kelibat Bergson
Oleh KOSMO!

24 April 2021, 11:30 am
Oleh TENGKU DANISH BAHRI TENGKU YUSOFF
KELIBAT penjaring berbisa Johor Darul Ta’zim (JDT), Bergson Da Silva tidak menggusarkan penjaga gol Terengganu FC (TFC), Mohd. Suhaimi Husin menjelang aksi kedua-dua pasukan di Stadium Sultan Ibrahim, Iskandar Puteri malam ini.
Sebaliknya pemain berusia 27 tahun itu yakin barisan pertahanan TFC mampu merantai pergerakan bukan sahaja Bergson, malah tonggak JDT lain seperti Gonzalo Cabrera, Safawi Rasid dan Leandro Velazquez.
Suhaimi berkata, walaupun skuad Harimau Selatan dilihat terlalu ampuh di atas kertas, namun dia dan rakan-rakan berjanji tidak akan memberi laluan mudah kepada JDT.
“Apa-apa boleh berlaku dalam bola sepak. Ketua jurulatih (Mohd. Nafuzi Zain) pasti mempunyai perancangan untuk mengecewakan JDT di depan penyokong mereka sendiri.
“Tidak semestinya TFC mengamalkan corak bertahan dan saya harap kami mampu sekurang-kurangnya mencuri satu mata,” jelasnya ketika dihubungi Kosmo! di Kuala Terengganu semalam.

Bekas penjaga gol T-Team (kini dikenali TFC II) itu beraksi sejak empat perlawanan lalu ekoran penjaga gol utama, Rahadiazli Rahalim mengalami kecederaan ligamen lutut (ACL).
Jelasnya, rekod baik di gelanggang lawan sedikit sebanyak menyuntik moral pasukan selain semangat tidak berputus asa memburu gol sehingga wisel penamat.
“Tidak dinafikan JDT berada di kemuncak prestasi ditambah kehadiran Bergson yang sudah mencetak sembilan gol, namun kami mempunyai cara tersendiri cuba merantainya.
“Jika kami bertenang dan bijak menggunakan peluang, tidak mustahil TFC mampu leburkan rekod JDT di Stadium Sultan Ibrahim,” tambah Suhaimi.


Lagi pemain BAM positif Covid-19
Oleh MUHAMMAD HELMEE RAMLI

24 April 2021, 11:45 am
PERSATUAN Badminton Malaysia (BAM) memberi jaminan keadaan masih terkawal di Akademi Badminton Malaysia (ABM), Bukit Kiara selepas virus Covid-19 ‘menyerang’ akademi tersebut.
Semalam, lapan lagi pemain negara dilaporkan positif virus berkenaan sekali gus menjadikan kes keseluruhan di ABM meningkat kepada 14 orang.
Setiausaha Agung BAM, Datuk Kenny Goh bagaimanapun meminta peminat sukan tanah air tidak panik selain menjelaskan, keadaan di ABM terkawal dengan mengikut garis panduan prosedur operasi standard (SOP) yang ketat.
Kata beliau, pihaknya sudah mengambil tindakan segera menghantar pemain-pemain yang positif ke Pusat Kuarantin dan Rawatan Covid-19 Berisiko Rendah (PKRC) di Taman Ekspo Pertanian Malaysia (MAEPS), Serdang.
“Berhubung lapan kes baharu di ABM, memang kami sudah ambil tindakan pantas dengan mengasingkan pemain-pemain yang positif ini. KKM (Kementerian Kesihatan) sudah menghantar mereka ke MAEPS.
“Apa yang boleh saya katakan, keadaan sekarang terkawal dan esok (hari ini) semua pemain akan menjalani ujian calitan sekali lagi. Saya harap tidak akan ada pertambahan kes,” katanya ketika dihubungi Kosmo! semalam.

Ditanya sama ada ABM ditutup akibat peningkatan kes itu, Kenny menegaskan, pihak pengurusan sudah melakukan yang terbaik bagi memastikan ia beroperasi seperti biasa.
Beliau turut mengakui latihan pemain-pemain senior yang dalam persiapan ke Sukan Olimpik Tokyo sedikit terganggu memandangkan BAM menghentikan latihan buat seketika.
“Kita sudah lakukan banyak usaha bagi membendung Covid-19 ini. Sejak kes pertama lagi kita sudah bertindak dengan melakukan sanitasi, menghentikan latihan serta mengarahkan semua pemain berada di dalam bilik,” ujarnya.
Sementara itu, beliau menjangkakan latihan kembali dijalankan seperti biasa Selasa ini sekiranya tiada pertambahan kes dilaporkan, namun perlu berbincang dengan Institut Sukan Negara (ISN) terlebih dahulu.


Pelumba pelapis SRT ada misi di bumi Eropah
Oleh MUHAMMAD RIDUAN MOHD HANAFIAH

24 April 2021, 11:55 am
TIGA pelumba pelapis negara di bawah seliaan ZK Racing Team kini berada di Portugal untuk memulakan misi menjelang aksi pembukaan perlumbaan Kejuaraan FIM CEV Eropah di Litar Estoril, Portugal esok.
Pelumba berbakat negara, Adam Norrodin akan meneruskan perjuangan dalam saingan Moto2, Syarifuddin Azman akan menyertai Kejuaraan Moto3 Remaja Dunia manakala Muhammad Sharul Ezwan Sharil mewakili negara dalam saingan European Talent Cup (ETC).
Kesemua pelumba berkenaan bakal memulakan kempen baharu di Eropah dengan masing-masing mempunyai misi tersendiri pada perlumbaan Litar Estoril.
“Sesi latihan pertama di Estoril sangat baik dan catatan yang saya peroleh lebih baik jika ingin dibandingkan tahun lalu. Bagi saya, pasukan lakukan dengan baik meskipun pada sebelah pagi kita sedikit bekerja keras.
“Saya harap kita meneruskan aksi terbaik ini sehingga ke perlumbaan sebenar nanti. Sasaran saya cuma satu iaitu ingin tampil cemerlang pada perlumbaan pembukaan nanti,” kata Adam.
Sementara itu, Syarifuddin menjangkakan saingan pembukaan di Estoril mungkin mencabar apabila diramalkan hujan, namun keadaan tersebut tidak mematahkan semangatnya untuk tampil dengan baik.

“Sesi perlumbaan minggu ini dijangka hujan jadi sukar untuk saya mendapatkan pelarasan terbaik dengan keadaan litar licin seperti ini.
“Pasukan dan mekanik mengharapakan sesi perlumbaan dalam keadaan kering walau bagaimanapun kami akan kekal fokus dan melakukan persiapan terbaik minggu ini,” ujar Syarifuddin.


Pemandu lori maut tersepit kemalangan dengan treler
Oleh ASLIZA MUSA

24 April 2021, 12:42 pm
KUALA KANGSAR – Seorang pemandu lori maut setelah tersepit dalam kemalangan membabitkan sebuah treler di Kilometer 256, Lebuh Raya Utara-Selatan arah utara di sini hari ini.
Dalam nahas pada pukul 4.30 pagi itu, mangsa, Mohd. Lotfi Abd. Latib, 37, dari Klang, Selangor meninggal dunia di tempat kejadian akibat kecederaan parah.
Ketua Jabatan Siasatan dan Penguatkuasaan Trafik (JSPT) Perak, Superintenden Azizan Hassan berkata, kemalangan membabitkan lori muatan barangan kurier dipandu mangsa dan sebuah treler muatan balak dipandu lelaki berusia 56 tahun.
Katanya, tiba di lokasi kejadian, kenderaan dipandu mangsa telah melanggar belakang treler berkenaan yang ketika itu sedang bergerak ke lorong kiri.
“Akibat pelanggaran tersebut, mangsa mengalami kecederaan parah kerana tersepit di tempat duduk hadapan lori yang remuk teruk sebelum dia berjaya dikeluarkan oleh pasukan bomba.
“Mangsa bagaimanapun disahkan meninggal dunia di tempat kejadian dan mayatnya dihantar ke Hospital Kuala Kangsar untuk bedah siasat,” katanya ketika dihubungi di sini hari ini.

Menurut beliau, pemandu treler tidak mengalami kecederaan dengan kenderaan dipandunya juga tiada sebarang kerosakan.
Katanya, siasatan awal mendapati punca kemalangan ekoran kenderaan dipandu mangsa hilang kawalan dan melanggar belakang treler.
“Siasatan lanjut sedang dijalankan di mana kes disiasat mengikut Seksyen 41(1) Akta Pengangkutan Jalan 1987,” katanya. -K! ONLINE


Pemandu kereta mengaku tidak perasan lampu isyarat merah
25 April 2021, 11:26 pm
PETALING JAYA – Polis hari ini mengesahkan pemandu kenderaan yang merempuh seorang penunggang motosikal dari Batu Caves menghala ke Laman Damai, Kepong sepertimana yang tular di media sosial telah tampil membuat laporan di Balai Polis Trafik Kuala Lumpur.
Ketua Polis Daerah Gombak, Asisten Komisioner Arifai Tarawe berkata, pemandu berusia 33 tahun dan beralamat di Bandar Baru Sentul itu membuat laporan polis pada pukul 5.08 petang, semalam bagi membantu siasatan.
“Berdasarkan rakaman percakapan, pemandu yang bekerja sebagai tukang cuci itu mengaku dia tidak perasan lampu isyarat di tempat kejadian masih merah dan apabila berlaku kemalangan jalan raya, pemandu telah terkejut dan berasa takut lalu terus balik ke rumah.
“Ujian saringan air kencing telah dilakukan terhadap individu berkenaan dan keputusannya adalah negatif,” ujarnya dalam kenyataan hari ini.
Jelasnya, Pegawai Penyiasat Trafik, Ibu Pejabat Polis Daerah (IPD) Gombak telah membuka kertas siasatan di bawah Seksyen 42 (1) APJ 1987.
Terdahulu, tular satu video di laman sosial Facebook memaparkan sebuah kereta jenis Honda City berhenti di lampu isyarat dan secara tiba-tiba bergerak dengan laju lalu merempuh seorang penunggang motosikal di hadapannya.

Ekoran rempuhan itu, penunggang telah terjatuh bersama motosikalnya ke jalan raya dan kejadian itu mendapat kecaman daripada orang ramai di laman sosial berkenaan. – K! ONLINE


United, Leeds sama kuat
Oleh KOSMO!

25 April 2021, 11:29 pm
LONDON – Pasukan gergasi Liga Perdana Inggeris (EPL), Manchester United gagal meneruskan merapatkan jurang dengan pendahulu liga selepas seri 0-0 pada aksi di Stadium Elland Road sebentar tadi.
Pada perlawanan itu, The Red Devils yang dikendalikan oleh Ole Gunnar Solksjaer telah membariskan kesebelasan terkuat dengan meletakkan Marcus Rashford, Mason Greenwood dan Bruno Fernandes di jentera serangan.
Bagaimanapun, barisan pemain United dilihat buntu untuk mencipta serangan dengan setiap asakan mudah dipatahkan oleh benteng skuad tuan rumah yang dibimbing oleh Marcelo Bielsa.
Peluang terbaik United hadir menerusi rembatan Fernandes pada babak kedua tetapi percubaannya sedikit tersasar.
Solksjaer cuba melalukan perubahan taktikal dengan memasukkan Paul Pogba dan Edinson Cavani pada penguhujung saingan tetapi keputusan 0-0 kekal sehingga tamat perlawanan.
Keputusan itu juga menyaksikan United kini akur dengan 67 mata selepas mengharungi 33 perlawanan dengan perbezaan 10 mata dengan pendahulu liga, Manchester City. – AGENSI


Pelajar terima ugutan pula
Oleh IZZATUL ‘AIN AZMAN

25 April 2021, 9:42 pm
PETALING JAYA – Isu jenayah rogol yang dijadikan gurauan kini semakin lama menjadi perbualan panas di laman Twitter.
Bukan itu sahaja, pelajar perempuan yang mendedahkan kejadian tersebut mengatakan dia turut menerima ugutan rogol dari beberapa pelajar lelaki di sekolahnya.
Menerusi video TikTok berdurasi 59 saat itu, pelajar yang bernama Ain berkata, dia ketakutan setelah menerima ugutan rogol yang dipercayai dari rakan sekolahnya kerana isu seorang guru lelaki menggunakan lawak lucah ketika mengajar yang tular sejak semalam.
“Saya menggigil ketakutan kerana ada segelintir dari mereka (pelajar lelaki) mengugut untuk merogol saya. Tetapi, itulah sebab kenapa saya perlu teruskan usaha ini.
“Kita bersama-sama lawan menegakkan apa yang betul. Kita perlu lakukan pembaharuan terhadap sistem pendidikan di negara ini,” jelasnya di dalam video TikTok.
Menurut seorang netizen @aidathecat berkata, anda tidak berseorangan dalam hal ini. Ramai yang sentiasa menyokong tindakan yang anda lakukan.

Bagi @h0eizm, mereka (pelajar lelaki) cuba untuk menakut-nakutkan pelajar perempuan itu. Buktinya, dia melakukan perkara yang betul.
“Mereka cuba hendak takutkan awak. Awak tahu kenapa? Awak sedang lakukan perkara yang betul. Jaga diri dan semoga berjaya,” katanya di ruangan komen.
Terkini, tanda pagar #MakeSchoolASaferPlace ‘trending’ di Twitter kerana rata-rata pengguna laman Twitter menyokong tindakan yang dilakukan pelajar itu bagi mendapatkan keadilan untuk semua pelajar wanita yang ditindas dengan jenayah rogol yang dijadikan bahan gurauan. – K! ONLINE.


Pemilik kedai runcit, anak disamun lelaki berparang
25 April 2021, 8:55 pm
PETALING JAYA – Seorang pemilik kedai runcit berdepan detik mencemaskan apabila disamun dua lelaki bersenjatakan parang ketika mahu membuka kedai runcitnya di Bandar Baru Selayang Fasa 2b, Batu Caves, di sini kelmarin.
Tidak cukup dengan itu, mangsa yang berusia 58 tahun turut diikat kakinya dengan tali rafia di belakang kedai runcit berkenaan, bagaimanapun mangsa dilaporkan tidak mengalami sebarang kecederaan.
Ketua Polis Daerah Gombak, Asisten Komisioner Arifai Tarawe berkata, kejadian berlaku sekitar pukul 8 pagi ketika mangsa mahu membuka kedai runcit tersebut.
“Secara tiba-tiba telah datang dua lelaki bersenjatakan sebilah parang terus menarik mangsa ke dalam kedai dan menutup ‘shutter gate’ hadapan serta mengikat kakinya dengan tali rafia di belakang kedai.
“Suspek kemudiannya telah menyelongkar barang-barang dan mengambil pelbagai jenis rokok dan wang tunai yang dianggarkan berjumlah RM2,000,” ujarnya dalam kenyataan hari ini.
Jelasnya, ketika suspek mahu melarikan diri melalui pintu depan kedai, mereka telah terserempak dengan anak mangsa lalu bertindak menyamunnya.

“Suspek telah mengacukan parang lalu merampas cincin emas yang dipakainya menyebabkan dia kerugian RM5,000,” ujarnya.
Menurutnya, bertindak atas maklumat, sepasukan polis dari Bahagian Siasatan Jenayah, Ibu Pejabat Polis Daerah (IPD) Gombak melakukan serbuan di tiga lokasi berasingan di sekitar daerah Gombak dan Sentul, Kuala Lumpur, semalam.
“Seramai empat lelaki tempatan berusia 23 hingga 35 berjaya diberkas dan beberapa barang kes antaranya kereta Toyota Vios berwarna putih dan sebilah parang panjang turut dirampas.
“Kesemua suspek yang mempunyai rekod lampau berkaitan kes jenayah dan dadah itu akan direman selama enam hari bermula hari ini hingga Jumaat,” ujarnya.
Katanya, kes disiasat di bawah Seksyen 395/397 Kanun Keseksaan kerana samun berkumpulan menggunakan senjata. – K! ONLINE


[KEMASKINI] Elak haiwan melintas punca kemalangan
Oleh NORLIDA AKMAR IDROS

25 April 2021, 10:11 pm
KUALA NERANG – Kemalangan yang meragut tiga nyawa di Kilometer 5 Jalan Kuala Nerang- Semeliang di sini pada petang ini dipercayai akibat mangsa mengelak haiwan yang melintas jalan secara tiba-tiba.
Dalam kejadian kira-kira pukul 4.15 petang itu, dua beranak berusia 37 dan enam tahun yang menaiki kereta Proton Wira maut di lokasi kejadian.
Turut maut ialah penunggang motosikal jenis Yamaha Y15 berusia 20 tahun manakala pembonceng berusia 11 tahun cedera parah.
Ketua Polis Daerah Padang Terap, Deputi Superintendan Mulkiaman Manzar memberitahu, siasatan awal mendapati kemalangan berlaku ketika kereta tersebut dalam perjalanan dari arah Semeliang menuju Kuala Nerang manakala motosikal dari arah bertentangan.
“Sebaik tiba di lokasi kejadian, pemandu kereta dipercayai hilang kawalan kerana dikatakan mengelak haiwan yang secara tiba-tiba melintas jalan.
“Pada masa sama, datang sebuah motosikal dari arah bertentangan lalu melanggar bahagian tepi pintu hadapan sebelah kiri kereta berkenaan,” katanya di sini hari ini.

Ujarnya, akibat perlanggaran tersebut, pemandu  dan penumpang kereta serta penunggang motosikal meninggal dunia di tempat kejadian.
“Pembonceng motosikal pula mengalami kecederaan parah dan sedang dirawat di Hospital Kuala Nerang,” katanya.
Menurutnya, semua mayat mangsa  dibawa ke Jabatan Forensik Hospital Sultanah Bahiyah untuk dibedah siasat.
Tambahnya, kes disiasat mengikut Seksyen 41(1) Akta Pengangkutan Jalan 1987. – K! ONLINE


APMM tahan dua bot nelayan Vietnam di perairan Terengganu
Oleh MOHD AZLI ADLAN

25 April 2021, 9:46 pm
KUALA TERENGGANU – Dua bot nelayan Vietnam yang disyaki menceroboh perairan negara untuk menangkap ikan secara haram berjaya ditahan Maritim Malaysia (APMM) di perairan Terengganu hari ini.
Kedua-dua bot tersebut yang mempunyai 13 kru warga Vietnam itu berjaya dipintas sebuah kapal penguat kuasa APMM pada kedudukan 35 dan 36 batu nautika dari timur laut Kuala Terengganu.
Pengarah Maritim Terengganu, Kepten Maritim Muhammad Suffi Mohd Ramli berkata, kedua-dua bot nelayan asing itu yang mencurigakan tersebut telah ditemui Kapal Maritim (KM) Nusa yang sedang mengadakan rondaan pemantauan di perairan berkenaan.
“Dua bot itu cuba mengaburi mata pihak berkuasa kononnya milik tempatan dengan menggunakan nombor patil (pendaftaran) disyaki palsu.
“Begitupun helah mereka tidak berjaya kerana berjaya dikesan pasukan penguat kuasa APMM kerana buatan kedua-dua bot tersebut memilik ciri-ciri buatan Vietnam,” katanya kepada Kosmo! di sini hari ini.
Muhammad Sufi berkata, bot nelayan pertama memiliki empat kru manakala sembilan nelayan asing pula berada di dalam bot kedua.

Tambah beliau, pemeriksaan mendapati kesemua 13 nelayan Vietnam itu tidak memiliki dokumen pengenalan diri dan permit kerja yang sah.
“Pemeriksaan pada buku lesen kedua-dua bot itu juga tidak tercatat nama kesemua nelayan asing itu.
“Kedua-dua bot tersebut telah disita sebelum ditunda ke Jeti Pejabat Maritim Terengganu di sini bersama kesemua 13 krunya untuk tidakan lanjut,” katanya.
Muhammad Sufi berkata, kes disiasat mengikut Akta Perikanan 1985 dan Akta Imigresen 1963. – K! ONLINE


[VIDEO] KRI Nanggala-402 pecah tiga, 53 kru disahkan maut
Oleh KOSMO!

25 April 2021, 8:46 pm
JAKARTA – Tentera Nasional Indonesia (TNI) mengesahkan kesemua 53 anak kapal KRI Nanggala-402 telah terkorban, lapor laman berita Kompas.com lewat petang tadi.
Panglima TNI, Hadi Tjahjanto berkata, pengesahan itu dibuat berdasarkan bukti-bukti kukuh yang ditemui yang mengesahkan bahawa kapal selam itu telah tengggelam dan kesemua kru meninggal dunia.
Berita berkaitan https://www.kosmo.com.my/2021/04/25/53-kru-bersemadi-di-dasar-samudera/
“Kapal KRI Rigel membuat penilaian terperinci di lokasi yang mempunyai isyarat sebelum ini dengan menggunakan multibeam sonar dan magnetometer bagi menghasilkan visual dalam air yang lebih terperinci.
“Selain itu, kapal MV Swift Rescue Singapura turut menggunakan kenderaan kawalan jauh tanpa pemandu bawah air (ROV) untuk menilai visual bawah air dengan lebih teliti.
“Hasil penilaian, kami mengesahkan terdapat komponen KRI Nanggala-402,” katanya dalam satu sidang akhbar lewat petang tadi.

Komponen kapal yang ditemui terdiri daripada kemudi kipas belakang, sauh, bahagian luar badan kapal selam, alat selaman terapung serta beberapa bahagian kapal yang lain termasuk pakaian keselamatan kru. – Agensi


MSN sasar 33 atlet ke Sukan Olimpik Tokyo 2020
Oleh KOSMO!

25 April 2021, 9:08 pm
Oleh MOHAMAD FAIZAL HASHIM

MAJLIS Sukan Negara (MSN) meletakkan sasaran seramai 33 atlet negara melayakkan diri ke temasya Sukan Olimpik Tokyo 2020 yang akan bermula Julai depan.
Ketua Pengarahnya, Datuk Ahmad Shapawi Ismail berkata, buat masa ini seramai 12 atlet  sudah menempah tiket untuk beraksi di pentas olimpik tersebut.
Berbaki 89 hari lagi, beliau percaya masih ada masa buat atlet kebangsaan untuk melayakkan diri dengan menyertai kejohanan kelayakan sehingga Jun ini.
“Jangkaan bagi temasya Sukan Olimpik, dianggarkan seramai 33 atlet kebangsaan melayakkan diri untuk mewakili negara atau kurang daripada itu memandangkan banyak kejohanan kelayakan dibatalkan.
“Kalau ada kejohanan kelayakan bagi Olimpik Tokyo dianjurkan, atlet kita akan menyertainya. Terdapat banyak kejohanan yang bakal berlangsung seperti Terbuka Malaysia untuk badminton dan kejohanan Terjun Piala Dunia 2021 pada bulan depan, mungkin kita akan dapat pertambahan atlet yang lain,” katanya.

Beliau berkata demikian kepada pemberita selepas menghadiri perasmian Flag Off Jelajah Sokongan Road To Tokyo 2020 di Bangunan Dato Jaafar Muhamad di Iskandar Puteri, Johor.
Ketika ini, antara 12 atlet sudah mengesahkan tempat di Olimpik ialah dua jaguh berbasikal dunia, Azizul Hasni Awang dan Muhammad Shah Firdaus Sahrom.
Ahmad Shapawi berkata, bagi atlet paralimpik pula, pihaknya meletakkan sasaran 35 atlet akan mewakili negara selepas 14 atlet sudahpun melepasi kelayakan ke temasya sukan tersebut.
Mengenai pemberian vaksin kepada atlet yang akan mewakili negara ke Olimpik Tokyo, beliau berkata, sebahagian besar sudah menerima dos pertama dan akan menerima dos kedua pada 4 Mei ini.
“Buat Azizulhasni dan Shah Firdaus, mereka  berdua masih lagi berada di Australia. Mereka akan balik pada bulan Jun ini dan akan menerima vaksin dalam bulan yang sama,” katanya.


Wanita pukul ibu dengan penyapu ditangkap polis
Oleh MOHD SYALMIZI HAMID

25 April 2021, 9:02 pm
SEBERANG PERAI – Seorang wanita yang didakwa memukul ibunya dengan penyapu pada Khamis lalu ditahan polis di sebuah rumah di Flat Bagan Dalam, Butterworth di sini hari ini.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, suspek berusia 24 tahun itu ditahan pihaknya kira-kira pukul 11.20 pagi.
“Siasatan ke atas suspek mendapati dia tidak mengaku memukul ibunya dengan penyapu dan telefon bimbit.
“Namun, kita menahan reman suspek selama empat hari bermula hari ini untuk siasatan lanjut.” katanya ketika dihubungi hari ini.
Noorzainy berkata, polis turut merampas sebatang penyapu plastik yang dipercayai digunakan oleh suspek untuk memukul ibunya.
Beliau berkata, ujian saringan air kencing bagaimanapun mendapati dia negatif dadah.

Dalam kejadian kira-kira pukul 10 pagi Khamis lalu, ibu suspek berusia 59 tahun mendakwa dipukul beberapa kali pada lengan dan kepalanya diketuk dengan telefon bimbit di rumah yang didiami suspek di Pangsapuri Sri Bagan di Butterworth.
Kejadian itu berlaku selepas ibu suspek menghalau rakan lelaki suspek ketika mendapati kewujudan lelaki itu di dalam rumah berkenan semasa dia baru tiba untuk melawat anaknya itu.
Suspek yang dikatakan penagih dadah tegar tersebut berbuat demikian selepas berang dengan tindakan ibunya itu.
Kes berkenaan disiasat mengikut Seksyen 324/506 Kanun Keseksaan. – K! ONLINE


Adam naik podium di Portugal
Oleh MUHAMMAD RIDUAN MOHD HANAFIAH

25 April 2021, 9:52 pm
PETALING JAYA – Pelumba berbakat negara, Adam Norrodin memulakan saingan Kejuaraan Motosikal CEV Moto2 dengan langkah kanan apabila menaiki podium tempat ketiga di Portugal malam tadi.
Adam yang beraksi bersama pasukan Liqui Moly Intact SIC Racing Team tersebut memulakan perlumbaan di petak keempat namun pada awal saingan sedikit ketinggalan.
Kesilapan rakan sepasukannya, Lucas Tulovic yang terjatuh ketika saingan berbaki enam pusingan memberi peluang kepada Adam untuk memecut laju sekali gus mengakhiri saingan di tempat ketiga di Litar Estoril.
Juara perlumbaan tersebut dimenangi pelumba pasukan Boscoscuro Talent Team-Ciatti, Fermin Aldequer dan Alonso Lopez.
Sementara itu, dalam saingan Kejuaraan Moto3 Remaja Dunia, Syarifuddin Azman turut mempamerkan aksi positif apabila berjaya mengutip dua mata selepas menamatkan perlumbaan di tempat ke-14 dan perlumbaan tersebut dimenangi Daniel Holgado. – K! ONLINE


58 maut hospital Covid-19 terbakar di Iraq
Oleh KOSMO!

25 April 2021, 6:30 pm
BAGHDAD, IRAQ – Seramai 58 orang terbunuh dalam satu kebakaran di sebuah hospital di Baghdad yang merawat pesakit Covid-19.
Menurut sumber perubatan, kebakaran di Hospital Ibn al-Khatib itu bermula dengan satu letupan yang disebabkan oleh masalah dalam penyimpanan silinder oksigen.
Api merebak dengan pantas ke beberapa aras bangunan pada tengah malam ketika puluhan ahli keluarga pesakit turut berada bersama 30 pesakit di unit rawatan rapi, di mana kes Covid-19 yang paling teruk dirawat.
“Hospital itu tidak mempunyai sistem perlindungan api selain siling palsu yang membuatkan api merebak ke bahan mudah terbakar.
“Kebanyakan mangsa mati akibat terpaksa dicabut ventilator ketika proses pemindahan, manakala selebihnya mengalami sesak nafas kerana terhidu bau asap.
“Anggota kami berjaya menyelamatkan 90 orang daripada 120 pesakit dan ahli keluarga,” ujar seorang anggota pertahanan awam.

Hospital-hospital di Iraq telah lama dibelenggu konflik dan krisis pelaburan selain kekurangan dalam ubat-ubatan dan katil hospital.
Insiden kebakaran tersebut telah mencetuskan kemarahan penduduk yang meluahkannya di media sosial.
Keadaan tersebut memaksa Perdana Menteri, Mustafa al-Khademi  mengarahkan agar siasatan dijalankan bagi mencari punca kebakaran selain turut mengumumkan tiga hari berkabung untuk seluruh negara.
Sementara itu, penduduk Iraq hari ini mendesak menteri kesihatan dipecat susulan keadaan infrastruktur kesihatan yang telah lama berada pada tahap buruk di negara itu.
Gabenor Baghdad, Mohammed Jaber turut mendesak Kementerian Kesihatan untuk menubuhkan satu suruhanjaya siasatan agar mereka yang tidak melaksanakan tugas dengan baik dibawa ke muka pengadilan. – AFP


800 rider GrabFood carum SPS Perlindungan
Oleh DIYANATUL ATIQAH ZAKARYA

25 April 2021, 6:53 pm
MELAKA – Seramai 80 peratus penghantar makanan di negeri ini telah mencarum dengan Pertubuhan Keselamatan Sosial (Perkeso) selepas kerajaan memberikan pembiayaan percuma selama 12 bulan.
Penasihat GrabFood Melaka, Faizalazhar Jamaludin berkata, seramai 800 daripada 1,000 penghantar telahpun mencarum di bawah Skim Keselamatan Sosial Pekerjaan Sendiri (SPS) Lindung yang diperkenalkan melalui Belanjawan 2021.
Katanya, sejak Januari lalu, kesedaran dalam kalangan penghantar makanan untuk mendapatkan perlindungan bencana pekerjaan meningkat berbanding tahun-tahun sebelumnya.
“Selepas kerajaan mengumumkan untuk membayarkan RM232.80 iaitu caruman selama setahun bagi semua penghantar makanan yang mendaftar dibawah SPS Lindung, jumlah pendaftaran turut meningkat.
“Hanya tinggal baki 20 peratus sahaja rider GrabFood yang belum daftar. Kita akan usahakan untuk minta mereka mencarum dengan Perkeso secepat yang mungkin,” katanya ketika ditemui pada Program Kembara Ramadan di Resort D’Village, Ayer Keroh di sini, hari ini.
Program terbabit telah disempurnakan Timbalan Yang Dipertua Dewan Undangan Negeri (DUN) Melaka, Datuk Ghazale Muhamad.

Terdahulu, pada Februari lalu, statistik dikeluarkan Perkeso negeri merekodkan hanya 164 daripada 650 penghantar makanan di negeri ini telah mendaftar di bawah SPS.
Dalam pada itu, pada program tersebut seramai 120 orang penghantar makanan GrabFood telah mengambil bahagian dengan membantu menghantar kit makanan dan barang keperluan harian kepada 60 keluarga asnaf di sekitar Melaka.
Ghazale berkata, program tersebut merupakan inisiatif golongan penghantar makanan itu untuk membantu mereka yang memerlukan menerusi sumbangan secara persendirian dan dana daripada Majlis Agama Islam Melaka (MAIM).
“Walaupun profesion ini pada peringkat awal mungkin dipandang remeh oleh masyarakat, namun kini ramai yang telah menceburi bidang ini selepas melihat potensi kerjaya yang mampu menjana pendapatan diperlukan mengikut usaha masing-masing,”katanya. – K! ONLINE


Dikecam beli produk pencuci dalam kuantiti yang banyak
Oleh KOSMO!

25 April 2021, 7:45 pm
LONDON – Seorang wanita dikritik netizen kerana membeli produk pencuci yang dijual secara diskaun dengan kuantiti yang melebihi keperluannya, lapor akhbar The Sun kelmarin.
Menerusi gambar yang dimuat naik di Facebook, terdapat lebih 30 produk pencuci yang dibeli wanita itu pada harga yang sangat murah.
“Saya pergi ke Morrisons Lawley/Telford untuk membeli satu barangan yang tiada dijual di situ, namun keluar dari kedai tersebut dengan semua ini,” tulisnya di Facebook.
Lebih menjimatkan, apabila dia hanya perlu membayar sebanyak £24 (RM136.90) untuk kesemua barangan tersebut berbanding harga yang sepatutnya iaitu £101.50 (RM578.98) .
Antara barangan yang dibeli termasuk cecair dan tablet pencuci serta beberapa botol pelembut pakaian.
Tindakan wanita itu mendapat kritikan daripada netizen yang merasakan bahawa dia bersikap tamak dengan membeli barangan dalam jumlah yang banyak.

“Ada tinggalkan sedikit untuk orang lain tak?” tulis seorang netizen.
“Terkejut kerana tiada had pembelian sebanyak tiga barangan sahaja,” komen seorang lagi pengguna yang mengkrtitiknya.
Meskipun dikecam, terdapat juga pengguna yang menyokong tindakan wanita itu dengan mengatakan bahawa kedai tersebut perlu menghabiskan stok barangan dengan menjual pada harga yang rendah.
“Membeli barangan yang ingin dihabiskan oleh kedai bukanlah satu tindakan yang tamak. Dia berada di tempat yang betul pada masa yang betul,” ujar seorang pengguna.
“Tahniah kerana berjaya mendapatkan tawaran harga rendah,” komen pengguna lain. – Agensi


MKT UMNO desak kerajaan agar Parlimen dan DUN kembali bersidang
Oleh AHMAD SHAHERMAN SHAMSURI

25 April 2021, 8:36 pm
PETALING JAYA – Majlis Kerja Tertinggi (MKT) UMNO mendesak kerajaan agar Parlimen dan Dewan Undangan Negeri (DUN) kembali bersidang selaras dengan titah Yang di-Pertuan Agong sebelum ini bahawa persidangan boleh dilakukan sewaktu darurat.
Setiausaha Agung UMNO, Datuk Seri Ahmad Maslan berkata, melalui mesyuarat MKT itu juga, parti itu bertegas bahawa kerajaan sedia ada tidak boleh dilihat sebagai cuba memandulkan amalkan demokrasi berparlimen.
Menurut beliau, prosedur operasi standard (SOP) khas harus dibangunkan bagi membolehkan persidangan Parlimen dan DUN dilakukan sebagaimana yang diamalkan di negara seluruh dunia.
“Parlimen dan DUN adalah medan semak dan imbang di kalangan wakil-wakil rakyat, agar kerajaan tidak melakukan sebarang tindakan sesuka hati sehingga membelakangkan kepentingan rakyat.
“Selain itu, kerajaan juga perlu ada akauntabiliti terhadap segala aspek kewangan negara termasuklah perbelanjaan wang rakyat, peningkatan jumlah hutang negara yang melangkaui 60 peratus daripada Keluaran Dalam Negara Kasar (KDNK),” katanya dalam satu kenyataan di sini hari ini.
Mengulas lanjut, Ahmad berkata, kegagalan mengadakan persidangan Parlimen akan menyebabkan keyakinan dan kepercayaan pelabur akan terus terhakis sekiranya tiada aspek ‘good governance’ dari segi semak dan imbang dalam kerajaan.

Sementara itu, mengulas mengenai pemilihan parti, Ahli Parlimen Pontian itu berkata, MKT akan menghantar surat kepada Pengarah Jabatan Pendaftaran Pertubuhan (RoS) dan Ketua Pengarah Majlis Keselamatan Negara (MKN) dalam masa terdekat.
Katanya, surat itu bertujuan untuk meminta nasihat dan pandangan tentang bagaimana pemilihan dijalankan selaras Perlembagaan UMNO dan prosedur operasi standard (SOP) Covid-19.
“Selain itu, ia juga bagi memastikan proses pemilihan yang melibatkan mesyuarat perwakilan UMNO cawangan-cawangan termasuk sayap Wanita, Pemuda, dan Puteri berjumlah 66,287 di semua 181 bahagian melibatkan 3.3 juta ahli dengan berkesan serta lancar, ” ujar Ahmad.-K! ONLINE


PKPD Penjara Tapah dan Kampung Meruntum ditamatkan mulai esok
Oleh AHMAD SHAHERMAN SHAMSURI

25 April 2021, 6:48 pm
PETALING JAYA – Kerajaan hari ini bersetuju menamatkan Perintah Kawalan Pergerakan Diperketatkan (PKPD) di Penjara Tapah, Perak dan Kampung Meruntum, Putatan, Sabah mulai esok.
Menteri Kanan Keselamatan, Datuk Seri Ismail Sabri Yaakob berkata, keputusan menamatkan PKPD di kedua-dua lokaliti itu dibuat selepas Kementerian Kesihatan (KKM) mengesahkan terdapat penurunan kes dengan kluster terkawal.
Selain itu katanya, semua kontak rapat juga telah disaring dan tiada lagi sampel ujian menunggu keputusan.
“Bagi kes di Penjara Tapah, sehingga semalam KKM telah melakukan 3,572 ujian saringan dan daripada jumlah itu secara kumulatifnya, 921 kes positif Covid-19 direkodkan.
“Sementara itu, bagi kes di Kampung Meruntum pula, KKM telah melakukan 127 ujian saringan dan 22 daripadanya positif Covid-19,”katanya dalam satu kenyataan di sini hari ini.
Mengulas lanjut, Ismail Sabri berkata, atas faktor itu, kerajaan hari ini bersetuju menamatkan PKPD di kedua-dua lokaliti itu seperti yang dijadualkan. – K! ONLINE


Tiada ‘duit Raya’ untuk penjawat awam, pesara di Melaka
Oleh DIYANATUL ATIQAH ZAKARYA

25 April 2021, 6:58 pm
MELAKA – Penjawat awam  dan pesara kerajaan di negeri ini tidak akan menerima bantuan khas kewangan sempena Hari Raya Aidilfitri seperti yang diumumkan oleh kerajaan pusat pada Khamis lalu.
Perkara itu dimaklumkan Ketua Menteri, Datuk Seri Sulaiman Md. Ali selepas merasmikan Bazar Ramadan Mega 2021 peringkat negeri di Dataran Pusat Dagangan Antarabangsa Melaka (MITC) di sini malam tadi.
Beliau berkata, keputusan itu terpaksa dibuat selepas mengambil kira kedudukan kewangan negeri yang terus menyusut atas pelbagai faktor disebabkan pandemik Covid-19, termasuklah kekurangan kemasukan pelaburan asing.
“Melaka tidak mempunyai keuntungan banyak, tidak seperti beberapa negeri lain seperti Selangor dan Sabah yang mampu menyalurkan bantuan sehingga setengah bulan bayaran bantuan khas Aidilfitri.
“Sebelum ini kita pernah menyalurkan sumbangan sekali bayaran kepada mereka (penjawat awam dan pesara kerajaan) termasuk pembayaran khas setengah bulan gaji, namun kali ini kita tak dapat buat pembayaran,” katanya.
Tambahnya, bagaimanapun sekiranya terdapat sebarang peruntukkan atau ‘rezeki’ menjelang Aidilfitri, pihak kerajaan pastinya akan berkongsi berita baik itu kepada golongan tersebut.

“Saya khuatir kalau berjanji nak beri tapi tak dapat tunaikan. Jadi, lebih baik awal-awal saya beritahu tiada bonus (pembayaran khas) tahun ini.
“Akan tetapi jika ada rezeki menjelang Aidilfitri nanti, kita akan beri. Buat masa ini tiada,” katanya.
Terdahulu, kerajaan mengumumkan pemberian Bantuan Khas Kewangan Aidilfitri sebanyak RM500 kepada semua penjawat awam Gred 56 dan ke bawah serta RM250 kepada pesara kerajaan.
Untuk rekod, Melaka mempunyai seramai 7,500 penjawat awam membabitkan beberapa syarikat berkaitan kerajaan (GLC), anak syarikat, badan berkanun serta pihak berkuasa tempatan (PBT). – K! ONLINE


Lelaki cedera jatuh pokok petai
Oleh MOHD SYALMIZI HAMID

25 April 2021, 7:07 pm
BALIK PULAU – Seorang lelaki parah selepas terjatuh dari pokok petai di kawasan dusun Bukit Kechil, Jalan Pantai Acheh di sini hari ini.
Kejadian pada pukul 4.20 petang itu berlaku ketika mangsa yang berusia dalam lingkungan berusia 30-an memanjat pokok tersebut sebelum terjatuh dari ketinggian kira-kira 10 meter.
Jurucakap Jabatan Bomba dan Penyelamat negeri berkata, pihaknya menerima panggilan pada pukul 4.28 petang sebelum pasukan anggota dari Balai Bomba dan Penyelamat Balik Pulau bergegas ke lokasi.
“Setibanya di lokasi, didapati seorang mangsa lelaki terjatuh selepas memanjat pokok petai yang terletak di atas bukit.
“Mangsa yang parah dapat berjalan dan dibawa turun ke kaki bukit menggunakan alat pengusung,” katanya ketika dihubungi hari ini.
Lelaki itu kemudian diserahkan kepada pihak hospital bagi tindakan selanjutnya. – K! ONLINE


Tiga maut kemalangan kereta, motosikal
Oleh NORLIDA AKMAR IDROS

25 April 2021, 8:32 pm
KUALA NERANG – Tiga lelaki dilaporkan maut dalam kemalangan membabitkan sebuah kereta dan motosikal di Jalan Kampung Padang Lanjut di sini pada petang ini.
Penolong Pengarah Bahagian Operasi Kebombaan dan Penyelamat Jabatan Bomba dan Penyelamat Malaysia (JBPM) Kedah, Mohamadul Ehsan Mohd Zain berkata, pihaknya menerima laporan berhubung kejadian pada pukul 4.45 petang tadi.
“Sebaik tiba di lokasi, kemalangan didapati melibatkan sebuah kereta Proton Wira dan sebuah motosikal jenis Yamaha Y15,” katanya di sini hari ini.
Mayat mangsa ditutup dengan kain putih selepas terlibat dalam kemalangan di Kuala Nerang hari ini.
Kata beliau, terdapat empat mangsa termasuk seorang kanak-kanak yang mana dua daripada mangsa yang tersepit di dalam kereta dikeluarkan anggota bomba.
“Kedua-dua mangsa disahkan telah meninggal dunia.
“Dua lagi mangsa merupakan penunggang dan pembonceng motosikal dengan salah seorang mangsa telah meninggal dunia manakala seorang lagi cedera parah,” ujarnya.

Tambahnya, mangsa yang parah dibawa ke Hospital Sultanah Bahiyah, Alor Setar untuk rawatan. – K! ONLINE


18 Puasa Di kampong Pisang paling laris, raih RM3 juta!
Oleh MOHD. HAIKAL ISA

25 April 2021, 6:36 pm
PETALING JAYA – Filem 18 Puasa Di Kampong Pisang arahan Mamat Khalid terus melakar kejayaan apabila kini sudah meraih kutipan RM3 juta selepas 10 hari ditayangkan.
Rekod tersebut sekali gus menjadikan filem komedi satira tersebut sebagai filem tempatan paling laris di Astro First bagi tahun 2021 setakat ini biarpun masih dibelenggu pandemik Covid-19.
Mengulas mengenai kejayaan yang diraih, pengarahnya, Mamat Khalid berkata, meskipun filem arahan beliau tidak ditayangkan di pawagam dan mengikut norma baharu, sambutan positif terhadap naskhah Melayu masih mempunyai tempat di hati penonton.
“Alhamdulillah, meskipun tayangan filem 18 Puasa Di Kampong Pisang dalam era norma baharu, namun atas sambutan positif penonton, filem ini mampu mencatatkan kutipan sebanyak itu dalam tempoh 10 hari.
“Terima kasih kepada semua penonton yang menerima baik filem ini. Insya-Allah, nantikan karya seterusnya eksklusif di Astro,” katanya dalam satu kenyataan media kepada Kosmo! Online.
FILEM 18 Puasa di Kampong Pisang terus melakar sejarah tersendiri apabila mencatat sebanyak RM3 juta tontonan selepas 10 hari ditayangkan.
18 Puasa Di Kampong Pisang mengisahkan tentang sekumpulan penduduk Kampong Pisang masih melakukan kemungkaran di bulan Ramadan.

Ketika Barkoba (lakonan Bell Ngasri) menikmati makanan pada siang hari dalam semak samun, tiba-tiba berlaku satu insiden. Dia telah didatangi si iblis dan membawanya kembali ke masa silam untuk mengimbau setiap tindak-tanduk kesalahan yang dilakukan sepanjang hidupnya.
Barkoba mengabaikan zakat, menganiaya orang lain, mengajak melakukan kemungkaran serta menyebabkan kecederaan dan kematian Kiambang.
Selain Bell, 18 Puasa Di Kampung Pisang dibarisi pelakon hebat lain seperti Nam Ron, Jaafar Onn, Siti Elizad, Kazar Saisi, Mat London, Joey Daud dan ramai lagi yang kini masih hangat ditayangkan di Astro First. – K! ONLINE


Wanita alami penyakit ketawa hingga tertidur
Oleh KOSMO!

25 April 2021, 8:45 pm
LONDON – Seorang wanita menghidap sejenis penyakit aneh yang akan membuatkannya tertidur setiap kali dia ketawa, lapor akhbar Daily Star kelmarin.
Bella Kilmartin, 24, disahkan menghidap penyakit narkolepsi ketika remaja selepas tertidur semasa menduduki peperiksaan.
Wanita yang berasal dari Birmingham, England itu kehilangan daya untuk mengawal kesemua ototnya apabila dia ketawa.
“Lutut saya menjadi lembik, kepala saya terkulai layu. Saya dalam keadaan sedar dan dapat mendengar, namun tidak dapat menggerakkan badan saya,” ujarnya.
Selain itu, Kilmartin turut mengalami satu keadaan yang dikenali sebagai cataplexy iaitu kelemahan otot secara tiba-tiba yang didorong oleh emosi yang kuat atau dalam kesnya, rasa ingin ketawa.
“Banyak kali berlaku keadaan di mana saya menuang cawan yang berisi teh panas ke atas diri sendiri, namun tidak dapat menggerakkan tangan untuk menghentikan teh itu daripada terus mengenai badan saya.

“Saya tidak dapat mengawal di mana ia berlaku, jadi ia amat menakutkan,” ujarnya.
Kilmartin disahkan menghidap penyakit itu sebaik sebelum meninggalkan sekolah pada 2015 dan mula berjumpa dengan pakar yang mengesahkan dia mempunyai sindrom cataplexy.
“Pernah suatu ketika apabila saya berada di dalam sebuah kolam renang, sesuatu yang lucu berlaku hingga membuatkan saya ketawa.
“Semua otot saya menjadi lemah dan saya hampir lemas dalam kolam,” katanya. – Agensi


Elak guna benih padi tidak sah
Oleh MOHD. RAFIE AZIMI

25 April 2021, 5:47 pm
ALOR SETAR – Lembaga Kemajuan Pertanian Muda (MADA) menasihatkan kalangan pesawah supaya tidak menggunakan benih padi tidak sah bagi mengelak kerugian.
Pengerusinya, Ahmad Tarmizi Sulaiman berkata, walaupun harganya murah, namun penggunaan benih padi tidak sah memungkinkan pesawah mengalami kerugian.
Katanya, risiko tersebut datang melalui pelbagai cara antaranya melalui serangan penyakit dan padi angin.
“Bagi membantu melancarkan proses pengedaran benih padi sah mengikut keperluan dan tempoh masa sesuai, MADA sebenarnya telah mengadakan perbincangan berkala bersama Pertubuhan Peladang Kebangsaan (Nafas) dan Pertubuhan Peladang Kawasan (PPK) sejak Februari 2021.
“MADA berharap Nafas dapat mempercepatkan pengedaran benih padi sah di Kawasan Muda supaya peladang dapat memulakan aktiviti penanaman padi Musim 1/2021 dengan lancar mengikut jadual ditetapkan,” katanya dalam satu kenyataan di sini hari ini.
Akhbar sebelum ini melaporkan mengenai keresahan golongan pesawah dan pertubuhan bukan kerajaan mengenai kelewatan Nafas selaku pengedar tunggal mengedarkan benih padi sah.

Selain itu golongan pesawah juga rata-rata menolak cadangan Nafas untuk menggantikan penggunaan benih padi MR297 dengan MR219 bagi menyelesaikan masalah tersebut.
Sementara itu, Ahmad Tarmizi berkata, keseluruhan keperluan Benih Padi Sah di Kawasan Muda bagi Musim 1/2021 adalah sebanyak 675,906 beg melibatkan kawasan tanaman padi seluas 96,558 hektar. – K! ONLINE


Kontraktor cuba rasuah Inspektor diberkas
Oleh NUR ALINA HASSAN

25 April 2021, 4:53 pm
TANGKAK- Tindakan seorang kontraktor warganegara Vietnam yang berdegil memberi sogokan berjumlah RM5,000 kepada seorang pegawai polis bagi tujuan membebaskan dua rakan senegaranya mengundang padah.
Ketua Polis Daerah Tangkak, Superintendan Mohd. Fadhil Minhat berkata, wanita berusia 40 tahun ditahan kira-kira pukul 1.35 tengah hari.
Menurutnya, suspek yang bekerja sebagai kontraktor itu bertemu dengan pegawai penyiasat kes dari Bahagian Siasatan Jenayah, Ibu Pejabat Polis Daerah (IPD).
“Wanita berkenaan berjumpa dengan pegawai penyiasat yang berpangkat inspektor bagi cubaan memujuk untuk membebaskan dua rakan lelakinya berusia 31 dan 44 tahun yang ditahan Selasa lalu, kerana kesalahan merentas negeri tanpa permit.
“Bagaimanapun, inspektor berkenaan menolak suapan tersebut berkali-kali selain menasihati wanita itu untuk melupakan hasratnya sebelum tindakan tegas diambil,” katanya pada sidang akhbar di IPD Tangkak, di sini hari ini.
Menurut Mohd. Fadhil, wanita itu bagaimanapun enggan dan tetap memberikan rasuah selain membuat tawaran untuk menaikkan nilai ganjaran kepada pegawai tersebut sekiranya tidak mencukupi.

“Suspek cuba membuat tawaran dengan menyatakan dia sedia meningkatkan jumlah wang dari RM5,000 itu kepada nilai-nilai tertentu sebagai balasan untuk pegawai polis membantunya.
“Pegawai itu kemudiannya bertindak tegas dengan menahan suspek sebelum dia diserahkan kepada Suruhanjaya Pencegahan Rasuah Malaysia (SPRM),” katanya.
Beliau berkata, wanita itu kini ditahan di bawah Seksyen 17(b) Akta SPRM 2009 yang boleh memperuntukkan hukuman penjara maksimum 20 tahun dan denda tidak kurang lima kali ganda suapan.-K! ONLINE


PKPD di lima lokaliti di Besut dilanjut sehingga 4 Mei
Oleh AHMAD SHAHERMAN SHAMSURI

25 April 2021, 5:59 pm
PETALING JAYA – Tempoh Perintah Kawalan Pergerakan Diperketatkan (PKPD) di lima lokaliti di Mukim Hulu Besut, Besut, Terengganu dilanjutkan sehingga 4 Mei depan selepas ia dijadualkan tamat Selasa ini.
Menteri Kanan Keselamatan, Datuk Seri Ismail Sabri Yaakob berkata, lima kawasan yang terlibat adalah Kampung Belaoh, Kampung PPRT Belaoh Baru, Kampung Keruak, Kampung Pak Sik dan Felcra Keruak.
Beliau berkata, keputusan tersebut dibuat selepas Kementerian Kesihatan (KKM) melaporkan masih berlaku penularan berterusan dalam kalangan penduduk di kawasan PKPD dengan 22 kes positif Covid-19 sedang dirawat.
“Terdapat 160 sampel yang sedang menunggu keputusan. Setakat ini, sebanyak 107 kes positif Covid-19 telah direkodkan melibatkan kesemua lokaliti tersebut hasil 2,077 ujian saringan yang telah dilaksanakan oleh KKM,” katanya dalam satu kenyataan di sini hari ini.
Sementara itu, dalam kenyataan sama, Ismail Sabri memaklumkan, kerajaan akan melaksanakan PKPD Kampung Dambai Inanam, Kota Kinabalu, Sabah bermula esok sehingga 9 April depan.
Menurut beliau, KKM melaporkan peningkatan kes Covid-19 secara mendadak di kampung berkenaan hari ini.

“Sehingga kini, KKM telah melaksanakan 74 ujian saringan dan daripada jumlah itu sebanyak enam kes positif Covid-19 telah direkodkan dalam tempoh seminggu.
“Pelaksanaan PKPD ini untuk memudahkan KKM melaksanakan saringan secara bersasar ke atas semua yang terlibat dan seterusnya mengekang penularan jangkitan Covid-19 ke komuniti luar,” ujarnya. – K! ONLINE


KPM digesa siasat isu lawak rogol di sekolah
Oleh IZZATUL ‘AIN AZMAN

25 April 2021, 4:15 pm
PETALING JAYA – Kementerian Pendidikan (KPM) perlu segera menyiasat kejadian dakwaan seorang pelajar terhadap seorang guru yang menggunakan jenayah rogol sebagai bahan jenaka di dalam kelas.
Ahli Parlimen Pandan, Dr. Wan Azizah Wan Ismail berkata, tindakan berani pelajar yang mendedahkan perkara tersebut perlu diberi perhatian agar perkara itu tidak berulang terutama di sekolah di mana seorang pelajar harus berasa selesa dan selamat.
“Kita dikejutkan dengan satu isu serius yang didedahkan oleh seorang pelajar perempuan melalui aplikasi TikTok.
“Adalah tidak wajar apabila seorang guru lelaki menunjukkan akhlak yang sebegitu seolah-olah mengajar pelajar-pelajar lelaki menunjukkan sikap tidak hormat kepada wanita apatah lagi “membolehkan” jenayah rogol walaupun dalam bentuk gurauan,” katanya dalam satu kenyataan di sini hari ini.
Katanya, pihak sekolah dan KPM perlu segera menyiasat kejadian itu dan mengambil tindakan tegas dan segera ke atas guru yang terlibat jika terbukti sahih.
Terdahulu, seorang pelajar mendedahkan seorang guru bergurau keterlaluan apabila seolah-olah menggalakkan pelajarnya melakukan perbuatan rogol.

Dakwa pelajar itu, kejadian tersebut berlaku pada Jumaat ketika sedang mengikuti mata pelajaran pendidikan jasmani dan kesihatan dengan seorang guru lelaki.
Lebih mengejutkan, pelajar itu turut mendedahkan setelah dilaporkan kepada guru kaunseling di sekolah tersebut, tiada apa-apa tindakan diambil sebelum dia membuat laporan polis tentang perkara itu. – K! ONLINE.


Hukuman gantung buat pencuri oksigen India
Oleh KOSMO!

25 April 2021, 4:58 pm
NEW DELHI – India telah berikrar untuk mengenakan hukuman gantung sampai mati kepada sesiapa sahaja yang menangguhkan penghantaran bekalan oksigen ketika negara itu berperang dengan gelombang koronavirus kedua, lapor akhbar The Sun, kelmarin.
Mahkamah tinggi di New Delhi kelmarin, memberi amaran menjatuhkan hukuman gantung sampai mati selepas terdapat laporan beberapa pegawai tempatan kurang ajar memintas dan mengalihkan tangki oksigen ke hospital di kawasan mereka.
Mahkamah yang sedang menerima aduan daripada sebilangan hospital mengenai kekurangan oksigen menggambarkan kenaikan jangkitan yang dahsyat sebagai ‘tsunami Covid-19’.
Kes Covid yang melonjak mendorong perkhidmatan kesihatan ke titik terakhir dengan kekurangan tangki oksigen perubatan dan hospital pula berdepan kekurangan tenaga kerja akibat jumlah pesakit yang semakin melimpah.
Unit rawatan intensif di semua hospital dipenuhi pesakit Covid-19 dengan hampir semua mesin bantuan pernafasan digunakan sehingga doktor tidak ada pilihan selain meminta bantuan di media sosial.
Tangki oksigen sedang diangkut ke seluruh negeri ke lokasi-lokasi panas untuk memenuhi permintaan hospital tetapi pentadbir tempatan di beberapa negeri telah mengganggu pergerakan kenderaan yang membawa tangki oksigen dan mengalihkan bekalan ke daerah mereka.

Sebuah trak tangki oksigen yang membawa bekalan oksigen di negari jiran Delhi, Haryana dilaporkan hilang semalam, menurut agensi berita Press Trust of India.
Beberapa hari sebelumnya, seorang menteri di Haryana menyalahkan pihak berkuasa Delhi kerana merampas sebuah trak bekalan tangki oksigen ketika melintasi wilayah mereka.
“Malangnya, banyak kejadian seperti itu telah berlaku dan memberi kesan buruk kepada hospital yang memerlukan bekalan oksigen,” kata Presiden Persatuan Pengilang Gas Industri India, Saket Tiku.
Untuk hari ketiga berturut-turut, India mencatat rekod jangkitan global dengan 346,786 kes baharu dalam 24 jam terakhir sementara 2,624 kematian lagi dicatatkan dalam jangka masa yang sama. – Agensi


Nelayan serik ke laut, tidak mahu lagi candat sotong
Oleh ROSLIZA MOHAMED

25 April 2021, 5:12 pm
KOTA BHARU – Salah seorang daripada dua mangsa yang selamat dalam kejadian bot fiber yang dinaiki mereka karam di perairan Kuala Besar di sini serik untuk turun ke laut lagi selepas ini.
Mat Harun Mohd. Nor, 55, berkata, dia tidak boleh melupakan tragedi yang menimpanya dan dua rakan, Mat [email protected], 54, dan Zulshahmin Danial Zulazman, 26, ketika mereka turun ke laut untuk mencandat sotong kelmarin.
Menceritakan detik cemas itu, menurutnya, kejadian itu berlaku terlalu pantas selepas mereka bertiga berbuka puasa dan menunaikan solat Maghrib di atas bot.
Katanya, sebelum bot karam, bot yang dinaiki mereka dimasuki air laut yang banyak sebelum Zulshahmin cuba membuang air dengan menggunakan baldi.
“Bot kami semakin tenggelam dan Zulshahmin bertindak terjun ke dalam laut dan diikuti saya dan Mat. Ketika itu, saya sudah tidak nampak Zulshahmin kerana hari sudah gelap dan cuba memanggil namanya, namun tiada sahutan.
“Saya dengan Mat sempat berpaut pada kotak fiber. Ketika itu,saya hanya memikirkan untuk menyelamatkan nyawa kami berdua,” katanya ketika dihubungi Kosmo! di sini hari ini.

Akhbar Kosmo! hari ini melaporkan, tiga nelayan itu dilaporkan hilang selepas bot fiber yang dinaiki mereka ketika turun ke laut untuk mencandat sotong terbalik pada jarak 19 kilometer dari Kuala Besar di sini.
Kejadian itu berlaku pada pukul 8.30 malam kelmarin ketika ribut dan hujan lebat.
Sehingga kini, operasi mencari dan menyelamat Zulshahmin masih sedang giat dijalankan.
Bercerita lanjut, menurut Mat Harun, dia dan Mat tidak menyangka mampu berpaut pada kota fiber itu selama 19 jam meskipun sudah tidak bermaya di tengah lautan.
Katanya, kepenatan itu hilang apabila melihat sebuah bot pancing yang dinaiki seorang lelaki di kawasan Pantai Sabak yang datang memberikan pertolongan kepada mereka. – K! ONLINE


Buang 55 kg daun ketum tepi hutan
Oleh YATIMIN ABDULLAH

25 April 2021, 4:49 pm
RANTAU PANJANG – Pasukan Gerakan Am (PGA) Batalion 7 menemui bungkusan daun ketum seberat 55 kilogram (kg) yang ditinggalkan di kawasan hutan berhampiran pangkalan haram Tok Rusa di sini semalam.
Daun ketum itu dijumpai anggota PGA pada pukul 9 malam semasa melakukan rondaan rutin di kawasan tersebut.
Pegawai Pemerintah PGA Batalion 7, Superintendan Azhari Nusi berkata, siasatan awal mendapati, daun-daun ketum berkenaan dipercayai cuba diseludup oleh beberapa individu ke negara jiran menggunakan pangkalan haram itu.
Menurutnya, penyeludup yang menyedari kehadiran PGA telah bertindak membuang bungkusan plastik di kawasan itu.
“Selepas membuat pemerhatian dan intipan selama 30 minit dan mendapati tiada individu yang tampil untuk mengambil bungkusan itu.
“Pemeriksaan lanjut di dalam bungkusan itu telah membawa kepada penemuan sebanyak 55kg daun ketum yang dianggarkan bernilai RM1,650,” katanya dalam satu kenyataan hari ini.

Menurut Azhari, bungkusan itu kemudian dibawa pulang Balai Polis Jeram Perdah di sini untuk tindakan lanjut.
Tambahnya, kes disiasat mengikut Seksyen 30(3) Akta Racun 1952. – K! ONLINE


Agong dan permaisuri zahir ucapan takziah susulan tragedi KRI Nanggala
Oleh AHMAD SHAHERMAN SHAMSURI

25 April 2021, 4:45 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah menzahirkan ucapan takziah kepada Presiden Indonesia, Joko Widodo serta seluruh rakyat Indonesia susulan tragedi kemalangan yang menimpa kapal selam KRI Nanggala-402.
Datuk Pengelola Bijaya Diraja Istana Negara, Datuk Indera Ahmad Fadil Shamsuddin berkata, baginda berdua turut menzahirkan rasa sedih dengan pemergian perajurit-perajurit dan menzahirkan harapan agar seluruh keluarga mereka sabar serta tabah menghadapi ujian dan dugaan yang besar pada bulan Ramadan ini.
“Sesungguhnya pemergian perajurit-perajurit kapal selam tersebut di bulan Ramadan mulia ini merupakan satu kehilangan yang besar buat negara Indonesia dan semoga pengorbanan mereka akan terus dikenang sepanjang masa.
“Baginda berdua mendoakan agar seluruh rakyat Indonesia kekal tabah dan diberikan kekuatan dalam menghadapi ujian ini,” katanya dalam satu kenyataan di laman Facebook Istana Negara di sini hari ini.
Menurut Ahmad Fadil, baginda berdua turut mendoakan agar roh mereka yang terkorban dicucuri rahmat dan ditempatkan dalam kalangan mereka yang beriman.
Pada masa sama katanya, baginda berdua turut menyampaikan ucapan takziah kepada Duta Besar Indonesia di Malaysia, Tuan Yang Terutama Hermono.

Kosmo! sebelum ini melaporkan kapal selam milik Angkatan Laut Indonesia (TNI) yang membawa 53 anak kapal disahkan hilang di perairan sekitar 60 batu di utara Bali, selepas menyelam ke dasar laut awal pagi, Rabu lalu.
Panglima TNI KRI Nanggala-402, Marsekal Hadi Tjahjanto mengesahkan berita mengenai kehilangan kapal selam buatan Jerman pada 1979 itu kepada laman berita Kompas.com.
Kapal itu dilaporkan terputus hubungan dengan menara kawalan kira-kira 95 kilometer dari Bali utara sekitar pukul 3 petang waktu tempatan.-K! ONLINE.


Kakitangan PBT ditahan buat zig-zag
Oleh MOHAMAD NAUFAL MOHAMAD IDRIS

25 April 2021, 5:00 pm
KLANG – Seorang kakitangan pihak berkuasa tempatan (PBT) antara lima penunggang motosikal ditahan selepas melakukan aksi ‘zig-zag’ dan dipercayai berlumba haram di Persiaran Raja Muda Musa, Pelabuhan Klang, awal pagi tadi
Penahanan kesemua suspek berusia 16 hingga 23 tahun dilakukan bermula 3 pagi menerusi Ops Samseng Jalanan dan Ops Mabuk.
Ketua Polis Daerah Klang Selatan, Asisten Komisioner Shamsul Amar Ramli berkata, kakitangan PBT yang bertugas di bahagian undang-undang itu ditahan bersama dua lagi suspek yang bekerja sebagai operator kilang alat muzik dan peniaga ayam gunting di lampu isyarat lokasi kejadian.
Katanya, mereka menunggang motosikal secara melulu dan merbahaya dengan cara menundukkan badan serta melakukan aksi zig zag.
“Dalam operasi bermula pukul 11 malam semalam hingga 7 pagi tadi turut menahan seorang penganggur berusia 29 tahun yang memandu kereta dalam keadaan mabuk.
“Kita turut mengeluarkan 107 keping saman dengan paling tinggi direkodkan adalah tiada mempunyai cermin sisi selain tiada dan tamat lesen memandu, pengubahsuian ekzos serta struktur peralatan kenderaan,” katanya ketika dihubungi hari ini.

Kata Shamsul Amar, hasil saman itu menerusi 119 buah kenderaan dan motosikal diperiksa melibatkan 128 pengguna jalan raya.
Tambahnya, sebanyak 15 buah motosikal disita pihaknya termasuk dari jenis Yamaha LC 135, Lagenda dan Honda Wave.
“Kes disiasat mengikut Seksyen 45 (A) (1) dan 42 (1) Akta Pengangkutan Jalan 1987,” jelasnya. – K! ONLINE


2,690 kes positif, 10 kematian Covid-19
Oleh NOR IDAYU BOSRO

25 April 2021, 5:44 pm
PUTRAJAYA – Sebanyak 2,690 kes jangkitan Covid-19 dilaporkan hari ini menjadikan jumlah keseluruhan kes positif mencecah 392,942 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah itu, 2,680 kes adalah penularan tempatan manakala 10 adalah kes import.
“Jumlah kes aktif meningkat kepada 23,753 hari ini.
“Selain itu, sebanyak 283 kes positif sedang dirawat di Unit Rawatan Rapi dengan 121 kes memerlukan bantuan pernafasan,” katanya menerusi ciapan di Twitter rasmi beliau.
Noor Hisham berkata, 10 lagi kematian berkaitan Covid-19 dilaporkan yang kesemuanya membabitkan warganegara menjadikan jumlah keseluruhan kes kematian sebanyak 1,436.
Pada masa sama, beliau berkata, sebanyak 1,853 kes pulih dilaporkan menjadikan jumlah keseluruhan kes pulih adalah 367,753 setakat hari ini. – K! ONLINE


Kebenaran pekerja Malaysia di Singapura pulang beraya diteliti
Oleh KHAIRUL MOHD. ALI

25 April 2021, 1:27 pm
JOHOR BAHRU – Kelonggaran untuk membenarkan pekerja Malaysia di Singapura yang telah diberi vaksin untuk pulang bagi menyambut perayaan Aidilfitri sedang dibincangkan.
Pengerusi Jawatankuasa Pelaburan, Pembangunan Usahawan, Koperasi dan Sumber Manusia Johor, Datuk Mohd. Izhar Ahmad berkata, kelonggaran itu termasuklah dengan menyediakan pas laluan hijau khas buat mereka yang terlibat.
“Ya, ini adalah antara perkara yang hendak disusun, pekerja yang terlibat dan telah selamat divaksin mungkin kita akan beri ‘special green lane pass’ untuk mereka.
“Perkara ini kita kena duduk berunding dan perhalusi dalam kategori kluster yang patut dan boleh diberi kelonggaran,” katanya.
Beliau berkata demikian kepada pemberita selepas menyempurnakan pelepasan Program Ziarah Kasih Sempena Ihya Ramadan Majlis Pembangunan Usahawan Negeri Johor (MPUNJ) di pejabat mereka, di sini hari ini.
Mohd. Izhar berkata demikian ketika ditanya sama ada terdapat kemungkinan kelonggaran diberi terhadap pekerja Malaysia yang telah divaksin di Singapura untuk pulang bagi menyambut Aidilfitri.

Tambah beliau, keperluan vaksinasi merupakan antara syarat yang dipersetujui Malaysia dan Singapura dalam rundingan untuk membuka pintu sempadan, oleh itu Johor akan mengikutinya.
“Kita diminta agar semua rakyat divaksin, jadi Johor akan mengambil langkah proaktif untuk segerakan proses vaksinasi bagi membolehkan kebenaran persetujuan pembukaan pintu sempadan dengan Singapura tercapai,” katanya.
Sementara itu, beliau turut memberitahu pemimpin tertinggi kedua-dua negara bakal mengadakan perbincangan berhubung perkara itu dalam masa terdekat.
“Perdana Menteri, Tan Sri Muhyiddin Yassin dan rakan sejawatnya, Lee Hsien Loong dijangka mengadakan perbincangan berkenaan pembukaan sempadan awal bulan depan,” katanya lagi. -K! ONLINE


Sempat pinjam pemetik api sebelum ditemui rentung
25 April 2021, 3:26 pm
KUALA LUMPUR – “Jiran memaklumkan arwah ada turun ke rumah bawah antara pukul 3 ke 4 pagi untuk pinjam pemetik api, katanya mahu nyalakan lilin.
“Tidak lama kemudian, rumah mangsa terbakar dan meragut nyawanya,” demikian cerita Muhamad Mustaqim Khairul Anuar, 23, jiran kepada Jasni Ismail, 53, yang ditemui rentung 100 peratus selepas rumahnya beralamat di B-3-10C Flat PKNS, Jalan Tun Razak, Kampung Baru di sini terbakar awal pagi tadi.
Menurutnya, rumah yang diduduki arwah sudah beberapa tahun tidak ada bekalan air dan elektrik.
“Disebabkan itu mangsa guna lilin dan saya tidak menolak kemungkinan lilin itu antara punca menyebabkan rumah mangsa terbakar hingga meragut nyawanya.
“Arwah suka bersendirian dan kurang bergaul dengan orang lain. Kali terakhir saya nampak arwah kelmarin dan saya tegur dia, namun dia nampak sugul dan jauh termenung,” ujarnya ketika ditemui Kosmo! di lokasi kejadian hari ini.
Mengulas berkenaan kejadian kira-kira 6 pagi itu, katanya, dia bersama isterinya, Zafirah Arissa Kamarudin, 25, sedang tidur selepas bersahur dan tersedar secara tiba-tiba selepas terhidu bau asap.

“Saya bergegas ke bahagian dapur untuk memeriksa dari mana asap itu datang sebelum isteri memberitahu rumah jiran (mangsa) yang hanya selang dua rumah kami terbakar.
“Dalam keadaan kelam kabut itu, ada jiran memberitahu terdengar mangsa menjerit meminta tolong, namun jeritan itu hilang beberapa saat kemudian,” ujarnya.
Sementara itu, seorang lagi jiran mangsa, Noorzilah Sukor, 62, memberitahu, mangsa tinggal bersendirian sejak beberapa tahun lalu selepas tiga adik-beradiknya mendirikan rumah tangga.
“Mangsa sudah menetap di sini sejak 1970-an lagi bersama keluarganya, bagaimanapun selepas adik-beradiknya mendirikan rumah tangga, dia tinggal bersendirian di rumah pusaka milik ayahnya itu.
“Dia tidak bekerja secara tetap dan hanya mengambil upah seikhlas hati daripada penduduk untuk melakukan kerja seperti mengangkat pakaian ke kedai dobi, menghantar barang-barang dan lain-lain,” katanya. – K! ONLINE


Aishah Azman kecewa penerbit drama ‘lepas tangan’ isu Covid-19
Oleh KOSMO!

25 April 2021, 2:54 pm
PETALING JAYA – Pelakon Aishah Azman meluahkan rasa kecewa terhadap sikap seorang penerbit drama yang didakwa enggan bertanggungjawab apabila beberapa orang pelakon dijangkiti wabak berkenaan.
Aishah atau nama sebenarnya Nor Aishah Afika Azman, 25, menerusi InstaStorynya berkata, penerbit itu memaksa seorang pelakon yang mempunyai kontak rapat dengan pesakit Covid-19 untuk hadir menjalani penggambaran sebuah drama baru-baru ini.
“Saya sangat kecewa dengan sikap penerbit drama itu kerana memaksa seorang pelakon yang merupakan kontak rapat dengan pesakit Covid-19 untuk hadir menjalani penggambaran tanpa memikirkan kru produksi yang lain.
“Semuanya atas sebab tak mahu bayar lebih untuk tambahan hari. Dia juga membiarkan para pelakon untuk bekerja sehingga 24 jam atas sebab tak nak mengeluarkan bajet yang lebih,” katanya.
Kongsi pelakon yang pernah membintangi drama Suri Katriana itu lagi, ini merupakan kerjasama pertamanya bersama penerbit berkenaan.
“Pertama kali saya bekerjasama dengan seorang penerbit yang pentingkan diri begini. Selepas dapat tahu pelakon itu positif Covid-19, dia langsung enggan bertanggungjawab bagi membayar semua kos ujian calitan untuk semua yang terlibat dengan drama ini.

“Moga Allah membalas kepada pihak yang tidak bertanggungjawab dengan setimpal,” ujarnya.
Dalam pada itu, Aishah bersyukur kerana keputusan negatif diterimanya selepas membuat ujian calitan di sebuah klinik swasta semalam.
“Alhamdulillah, keputusan calitan Covid-19 saya negatif. Terima kasih semua yang mendoakan baik-baik untuk saya dan keluarga serta semua kru produksi,” tulisnya lagi.
Terdahulu, tiga orang pelakon iaitu Sweet Qismina, Laila Nasir dan Farisha Irwayu disahkan positif Covid-19 ketika mereka menjalani penggambaran sebuah drama bersiri baru-baru ini. – K! ONLINE


Tasha Shilla selamat timang anak lelaki
Oleh NUR EMIRA SAIZALI

25 April 2021, 2:59 pm
PETALING JAYA – Bayi Ramadan. Pelakon Tasha Shilla, 34, selamat melahirkan cahaya mata sulung di sebuah pusat perubatan terkemuka di ibu negara semalam.
Berita gembira tersebut dikongsi pelakon drama Kamar Kamariah itu dalam satu hantaran Instagram hari ini.
Tasha bagaimanapun tidak berkongsi wajah anaknya dan hanya memuat naik foto yang memaparkan tangan bayi comel itu.
“Alhamdulillah, bersyukur ke hadrat Ilahi dapat saya melahirkan anak sulung lelaki kami pada Ramadan ke-12 semalam.
“Terima kasih kepada semua yang telah mendoakan kesihatan saya dan keluarga sepanjang masa,” tulisnya.
Kongsi isteri kepada ahli perniagaan Muhammad Atiq Idris itu, dia bersyukur dan berterima kasih terhadap semua pihak yang telah memudahkan proses kelahiran anaknya.

“Saya sangat hargai semua pihak yang telah membantu menyempurnakan proses bersalin ini.
“Kepada suami, terima kasih yang tidak terhingga dengan semua semangat, sentiasa membahagiakan dan menjadi suami soleh. Saya cintakan awak,” katanya lagi.
Untuk rekod, Tasha atau nama sebenarnya Natasha Sheila Abdul Razak mendirikan rumah tangga dengan Muhammad Atiq pada 23 Februari tahun lalu. -K! ONLINE


Stok ganja, syabu untuk 1.7 juta penagih dirampas
Oleh MUHAMMAD AYMAN GHAFFA

25 April 2021, 1:39 pm
KOTA BHARU – Polis berjaya menggagalkan cubaan sindiket pengedaran dadah jenis ganja dan syabu daripada bekalan mereka terlepas kepada 1.7 juta penagih di ibu negara, Johor dan Indonesia dalam dua serbuan berasingan pada minggu ini.
Dalam dua serbuan itu, Jabatan Siasatan Jenayah Narkotik (JSJN) Bukit Aman dan Bahagian Siasatan Jenayah Tanah Merah telah berjaya merampas dadah jenis ganja serta syabu bernilai lebih RM4.58 juta.
Pengarah JSJN Bukit Aman, Datuk Razarudin Husain berkata, serbuan pertama dijalankan di dua buah rumah di sini kira-kira pukul 8 malam Selasa lalu dan berjaya menahan empat suspek termasuk dua wanita berusia 31 hingga 50 tahun
Katanya, dalam serbuan itu, polis berjaya merampas dadah jenis ganja seberat 393 kilogram yang dianggarkan bernilai RM982,500 selepas menjalankan risikan selama lebih sebulan yang lalu.
“Siasatan mendapati, semua bekalan ganja itu diseludup dari negara jiran melalui pangkalan haram di sekitar negeri ini. Dadah itu kemudiannya akan dibawa ke Johor sebelum ia diseludup semula untuk jualan di pasaran Indonesia.
“Kesemua suspek yang ditangkap dipercayai bertindak sebagai penghantar dadah-dadah itu dari negeri ini ke Johor. Jika bekalan ganja ini terlepas ke pasaran, ia mampu dijual kepada seramai 786,000 orang penagih dadah,” katanya pada sidang akhbar di Ibu Pejabat Polis Kontinjen Kelantan di sini hari ini.

Menurut Razarudin, polis sedang mengesan dalang disebalik sindiket pengedaran dadah yang dipercayai aktif sejak dua bulan lalu itu.
Ujarnya, dalam serbuan kedua, Bahagian Siasatan Jenayah Tanah Merah telah berjaya menggagalkan cubaan untuk mengedar dadah jenis syabu bernilai RM3.6 juta di sebuah rumah di Tanah Merah semalam.
Katanya, pemeriksaan di dalam rumah itu telah membawa kepada penemuan sebanyak 100 kilogram syabu selain menahan seorang lelaki berusia 27 tahun dan wanita berusia 39 tahun.
“Kedua-dua suspek juga dipercayai bertindak sebagai penghantar dadah yang diseludup dari negara jiran itu sebelum ia diedarkan di ibu negara.
“Kita mendapati bahawa, jika bekalan dadah ini terlepas di pasaran, ia mampu dijual kepada satu juta penagih. Keadaan ini amat menggusarkan polis dan kita kini sedang giat untuk menangkap sindiket yang terlibat dengan pengedaran dadah berskala besar,” katanya.
Menurut Razarudin, empat suspek dalam serbuan pertama direman selama seminggu bermula 20 April lalu dan dua suspek di Tanah Merah pula direman dalam tempoh yang sama bermula hari ini.
Tambahnya, kedua-dua kes disiasat mengikut Seksyen 39B Akta Dadah Berbahaya 1952. – K! ONLINE


Dua suspek kes curi lembu di Bachok ditahan
Oleh ROHANA MOHD. NAWI

25 April 2021, 3:17 pm
BACHOK – Dua lelaki ditahan selepas mereka dipercayai terlibat dengan kegiatan mencuri 17 ekor lembu yang dianggarkan bernilai RM35,000 di empat kawasan iaitu Jelawat, Telong, Melawi dan Tawang di sini.
Lelaki berusia 37 dan 46 tahun itu ditahan pada Selasa lalu selepas polis melakukan serbuan di kawasan semak Kampung Kemudu Bongkok dekat Permata Machang di sini kira-kira pukul 9 malam.
Pemangku Ketua Polis Daerah Bachok, Asisten Suprintendan Mohd. Yusrizal Mohd. Ghazali berkata, dalam serbuan itu, pihaknya telah menemui tujuh ekor lembu yang dipercayai dicuri di kawasan berkenaan.
“Kita sedang mengenal pasti pemilik lembu terbabit untuk siasatan lanjut.
“Ketika serbuan, kita mendapati lembu yang dicuri itu telah mati dipercayai akibat ditembak ubat pelali,” katanya ketika ditemui pemberita hari ini.
Difahamkan, kedua-dua suspek telah menembak ubat pelali bagi mengelakkan haiwan itu menjadi liar sebelum ia dibawa naik ke atas lori.

Mohd. Yusrizal berkata, semakan mendapati, kedua-dua suspek mempunyai rekod lampau berkaitan kes dadah dan jenayah.
Katanya, siasatan mendapati suspek turut menjalankan kegiatan mencuri lembu di Pasir Puteh dan Terengganu.
Menurutnya, polis kini sedang mengesan rakan mereka yang terlibat dalam kegiatan itu untuk membantu siasatan.
Tambah Mohd. Yusrizal, kedua-dua suspek itu ditahan reman selama tujuh hari bermula Rabu lalu dan kes disiasat mengikut Seksyen 379 Kanun Keseksaan kerana mencuri. – K! ONLINE


Pemborong ayam didakwa jual melebihi harga siling
Oleh TENGKU DANISH BAHRI TENGKU YUSOFF

25 April 2021, 2:34 pm
KUALA TERENGGANU – Segelintir pemborong di Terengganu didakwa masih menjual harga ayam melebih harga siling ditetapkan kerajaan sempena Skim Harga Maksimum Musim Perayaan (SHMPP) dilaksanakan mulai Rabu lalu.
Pengerusi Jawatankuasa Keusahawanan, Sumber Manusia, Industri Mikro dan Hal Ehwal Pengguna Terengganu, Mohd. Norkhuzaini Ab. Rahman berkata, pemborong terlibat didakwa menjual ayam kepada peniaga pada harga RM7.50 hingga RM7.80 sekilogram berbanding RM7.10 dibenarkan kerajaan.
“Kita terima aduan tersebut daripada peniaga tentang dakwaan pelanggaran harga siling yang masih dilakukan segelintir pemborong ayam.
“Bayangkan jika harga borong sudah RM7.80, keperitan sudah pasti dirasai peniaga kerana cuma mendapat keuntungan 10 sen sahaja bagi setiap sekilogram ayam yang dijual,” katanya selepas mengadakan pemantauan harga barang kawalan sempena SHMPP Aidilfitri di Pasar Besar Kedai Payang di sini hari ini.
Hadir sama Pengarah Kementerian Perdagangan Dalam Negeri dan Hal Ehwal Pengguna (KPDNHEP) Terengganu, Saharuddin Mohd. Kia.
Harga ayam standard telah ditetapkan pada harga RM7.90 sekilogram sepanjang tempoh SHMPP Aidilfitri.

Mohd. Norkhuzaini berkata, pasukan penguat kuasa KPDNHEP negeri akan melakukan siasatan menyeluruh berhubung aduan peniaga tersebut. – K! ONLINE


[VIDEO] Hilux langgar lampu merah, wanita maut
Oleh NUR ALINA HASSAN

25 April 2021, 1:52 pm
MUAR- Seorang wanita maut manakala anaknya parah selepas terlibat dalam nahas membabitkan lima buah kenderaan di persimpangan lampu isyarat Temenggong Ahmad, Jalan Pintasan Bandar, di sini hari ini.
Ketua Polis Daerah Muar, Asisten Komisioner Zaharudin Rasip berkata, dalam kejadian pukul 7.45 pagi itu, mangsa pemandu Perodua Myvi, Norain Abu Samah, 41, maut di lokasi kejadian akibat parah di kepala dan cedera di seluruh anggota badan.
Menurutnya, kemalangan itu melibatkan lima buah kenderaan iaitu pacuan empat roda jenis Toyota Hilux, Perodua Myvi, Nissan Grand Livina, Econovan dan sebuah van jenis Toyota Hiece.
“Siasatan awal di tempat kejadian mendapati pemandu Toyota Hilux yang datang dari arah Parit Jawa menghala ke Bandar Muar disyaki telah memandu dengan kelajuan tinggi dan tidak berhenti semasa lampu isyarat merah.
“Ekoran daripada itu, kenderaan berkenaan telah merempuh kereta mangsa yang baru bergerak setelah lampu isyarat bertukar hijau dari arah Pintasan Jalan Abdul Rahman.
“Rempuhan telah menyebabkan kereta Toyota Hilux terbabas dan turut masuk ke laluan bertentangan sebelum melanggar tiga buah kenderaan lain,” katanya ketika dihubungi.

Menurut Zaharudin, anak mangsa yang merupakan penumpang Perodua Myvi, Nur Nabila Alisha Mohd. Zalisham, 19, turut parah di kepala dan kini dirawat di Zon Merah Hospital Pakar Sultanah Fatimah (HPSF) Muar.
“Kenderaan mangsa mengalami kerosakan teruk membabitkan seluruh bahagian hadapan, pintu hadapan kiri dan kanan, pintu belakang kanan, cermin pintu depan dan belakang sebelah kanan.
“Pemandu Toyota Hilux berusia 69 tahun pula cedera di bahagian kepala serta kaki dan kini dirawat di Zon Kuning HPSF manakala tiga lagi pemandu tidak mengalami kecederaan.
“Polis telah mengambil sampel darah dan air kencing pemandu Toyota Hilux bagi menjalani saringan ujian alkohol dan dadah,” katanya.
Tambahnya, ketika kejadian simpang empat lampu isyarat berfungsi, keadaan jalan kering dan cuaca baik, kes disiasat di bawah Seksyen 41(1) Akta Pengangkutan Jalan 1987.-K! ONLINE


24 kes pencerobohan hutan dalam tempoh tiga bulan
Oleh ABDUL RASHID ABDUL RAHMAN

25 April 2021, 1:33 pm
KUANTAN – Tindakan pantas Jabatan Perhutanan Negeri Pahang (JPNP) berjaya mematahkan 24 kes menceroboh hutan dalam tempoh tiga bulan pertama tahun ini.
Ketua Penolong Pengarah (Penguatkuasa), JPNP Nor Azirim Ahmad berkata, dalam tempoh berkenaan juga terdapat empat kes cubaan memindahkan balak dan kayu gergaji serta satu kes perlombongan emas berjaya dipatahkan.
“Kuantan merekodkan kes pencerobohan hutan tertinggi sebanyak 24 kes diikuti Lipis (6), Bentong (4), Jerantut (3), Temerloh (2) dan masing-masing satu di Raub dan Rompin.
“Kita tidak akan berkompromi dengan pihak yang bertindak menceroboh hutan simpan di negeri ini, mereka bersalah didakwa dibawah Akta Perhutanan Negara 1984,” katanya di sini hari ini.
Menurutnya, pelbagai cara dan helah digunakan pihak terbabit untuk mengaburi pihak berkuasa tetapi cubaan mereka tidak berjaya malah pihaknya juga mengesan dalang yang terbabit.
Dalam pada itu, Nor Azirim berkata, pihaknya akan terus melakukan aktiviti penguatkuasaan selain bekerjasama dengan pelbagai pihak dalam melaksanakan aktiviti sekatan jalan raya.

“Bagi kes tertentu pemantauan dari udara menggunakan helikopter turut dilakukan selain penggunaan dron, malah apabila terdapat kesan pencerobohan anggota Unit Penguakuasa dan Unit Tindakan Khas akan segera bertindak membuat serbuan,” ujarnya. – K! ONLINE


Haiwan eksotik bernilai RM61,800 seludup dirampas
Oleh YATIMIN ABDULLAH

25 April 2021, 2:01 pm
TUMPAT – Pasukan Gerakan Am (PGA) Batalion 8 merampas pelbagai spesis haiwan eksotik bernilai RM61,800 yang diseludup masuk ke negara ini melalui pangkalan haram di Kampung Kebun, Pengkalan Kubor di sini semalam.
Dalam tangkapan pada pukul 11.30 malam itu, anggota PGA turut menahan seorang lelaki berusia 33 tahun bagi membantu siasatan berhubung rampasan haiwan eksotik berkenaan.
Pegawai Pemerintah Medan PGA, Superintendan Azhari Nusi berkata, kesemua rampasan itu melibatkan sebanyak 92 ekor kura-kura, tiga ekor tupai, dua ekor ular, cicak.
Katanya, rampasan itu dijalankan ketika anggota PGA telah melihat sebuah kereta jenis Proton Iswara Aeroback yang dipandu oleh seorang lelaki dalam keadaan mencurigakan.
“Pemeriksaan di dalam bonet kereta itu telah menemui pelbagai spesis haiwan disyaki haiwan eksotik yang diseludup dari negara jiran.
“Semasa ditahan, lelaki itu gagal mengemukakan sebarang dokumen atau permit sah yang berkait dengan haiwan berkenaan,” katanya dalam satu kenyataan di sini hari ini.

Menurut Azhari, kesemua haiwan eksotik itu dipercayai diseludup masuk dari negara jiran untuk pasaran negara ini.
Katanya, suspek dan haiwan yang dirampas dibawa ke Ibu Pejabat Polis Daerah (IPD) Tumpat untuk tindakan lanjut.
Tambahnya, kes disiasat mengikut Seksyen 60 (1)(a) Akta Perhilitan 1972 dan Seksyen 68 (1) (a) akta sama. – K! ONLINE


Tiga kakitangan kerajaan ditahan buat aksi zig-zag, wheelie
25 April 2021, 1:05 pm
PETALING JAYA – Seramai 11 individu termasuk tiga kakitangan kerajaan ditahan dalam Ops Samseng Jalanan di beberapa lokasi sekitar ibu kota Kuala Lumpur, awal pagi hari ini.
Tiga kakitangan kerajaan yang bertindak sebagai dua penunggang dan seorang pembonceng motosikal itu ditahan bersama individu lain yang berusia 17 hingga 27 tahun.
Ketua Jabatan Siasatan dan Penguatkuasaan Trafik (JSPT) Kuala Lumpur, Asisten Komisioner Zulkefly Yahya berkata, operasi yang bermula pukul 1 hingga 4 pagi diketuai Inspektor Solihi Shafie bersama 12 anggota Unit Risikan Operasi JSPT Kuala Lumpur telah dilakukan di Jalan Genting Klang, Jalan Ampang, Lebuhraya Bertingkat Ampang-Kuala Lumpur (AKLEH) dan Jalan Sungai Besi.
Menurutnya, dalam operasi itu, seramai lapan penunggang serta tiga pembonceng motosikal didapati telah merempit dan menunjukkan aksi yang berbahaya.
“Mereka didapati menunggang motosikal secara berbahaya dan melakukan aksi seperti roket, zig-zag, wheelie dan bersaing sesama sendiri.
“Individu terbabit antaranya bekerja sebagai penghantar makanan, pengawal keselamatan, penuntut kolej, pekerja restoran dan juga kakitangan kerajaan,” ujarnya dalam kenyataan hari ini.

Jelasnya, semua individu berkenaan ditahan mengikut Seksyen 42 Akta Pengangkutan Jalan (APJ) 1987 kerana menunggang motosikal secara melulu dan membuat aksi membahayakan diri sendiri serta pengguna jalan raya lain.
Pada masa sama, ujarnya, seorang lelaki berusia 23 tahun ditahan di Jalan Genting Klang berikutan menunggang motosikal jenis Yamaha 135LC tanpa menggunakan nombor pendaftaran seperti yang ditetapkan.
Katanya, lelaki itu disiasat mengikut Seksyen 29(1) Akta Kesalahan Kecil 1955. – K! ONLINE